Munduko zortzi pertsona aberatsenek 3.600 milioi pertsona txiroenek beste dutela jakitera eman du Oxfamek. Errealitate horri bete-betean erantzuten dion liburua argitaratu berri du Joxe Elorrietak (Loiu, Bizkaia, 1951). Emango du zeresanik. Besteak beste burujabetza soziala akuilatuko duen ELAren eta LABen jarduera batasunaren itzulera grinaz aldarrikatzen duelako: “Ezinbestekoa da”. Egoerari aurre egiteko errezeta argia bezain tinkoa da: aliantzak eta borroka.\nJoxe Elorrietak "Una mirada sindical contracorriente" liburua argitaratu berri du.Dani Blanco\nZurea zergatik da korrontearen aurkako begirada sindikala?\nKasu honetan berdin da begirada edo estrategia erabiltzea. Begirada hori korrontearen aurkakoa da hainbat arrazoirengatik. Bat, neoliberalismoaren aurkakoa delako. Bi, Mendebaldeko gehiengo sindikalak gaur egun duen ikuspegi sindikalaren aurkakoa delako. Eta hiru, Euskal Herrian badagoelako bestelako gehiengo sindikal bat, ELAk eta LABek osatzen dutena, oso konprometitua errealitate nazional eta sozialarekin, eta hauen jarduera sindikala bilaka daitekeelako borroka eredu berri baten ardatz eta akuilu, egungo indar harremanak aldatzeko gai izan daitekeena. Salbuespenak salbuespen, mundu politiko eta sindikalean hori ez da aintzat hartzen eta horregatik ere begirada hau bada korrontearen aurkakoa.\nAzpitituluan hiru kontzeptu aipatzen dituzu: klasea, lurraldea eta aliantza berriak.\nHiru esparru horiek funtsezkoak dira borroka eredu berria finkatzeko. Batetik, euskal sindikalismo horrek klase ikuspegian oinarritzen du bere eguneroko jarduera. Instituzioen legitimitatea eta babesa baino, langileen hurbiltasuna eta legitimitatea bilatu behar da, eta hauek hori egiten dute. Jakina, neoliberalismoa hegemonikoa da, eta batzuetan galdu egiten da, baina hori da pedagogia, borroka eta konfrontazioa.\nHori da liburuaren helburua: diren zailtasun guztiak kontuan hartuta, ELA eta LABen gehiengo sindikala berriz abiaraztea\nAzpimarratu nahi dut baita ere lurraldea, azken urteetan ELAren eta LABen sindikalismoak hazten jarraitzen duelako, baita Nafarroan ere; lurralde honetan gertatzen ari dena oso interesgarria da, UGT –%25 orain eta %36 1993an–eta CCOO atzera doaz eta, ostera, ELA eta LAB aurrera. Ezkerrean sarri ematen da lokala eta globalaren arteko eztabaida, eta [David] Harvey moduko autore erreferentzialek diote borrokatu behar dela okupatzen duzun lekua, eskala espazialetan gora egiteko oso garrantzitsua dela bakoitzaren espazioa politikoki eta sozialki ondo osatzea.\nZer falta zaigu? Aliantzak, hori da ez duguna. 90eko hamarkadan egin zen bi sindikatuen arteko saio bat, oso erreferentziala eta indartsua, baina bertan behera gelditu zen. Zer gertatuko zen prozesu hark aurrera jarraitu izan balu? Hori da liburuaren amaieran mahai gainean jartzen dudana;eta horik, halaber, liburuaren helburua:diren zailtasun guztiak kontuan hartuta,gehiengo sindikal hori berriz abiaraztea.\nNeoliberalismoak langile klaseari ekarri dion atzerakada handia aipatzen duzu, baina Euskal Herrian ez dirudi hori garrantzitsua denik. Politikaren eremutik begiratuta, neoliberalismo hori sostengatzen duten alderdiek samur irabazten dute. Begira EAJ.\nLagun psikiatra batek dio neoliberalismoa perbertsoa dela eta ados nago. Perbertsitatea ez da bakarrik txarra izatea, da baita ere barrutik ezin dela aldatu. Neoliberalek pentsatzen dute errealitatea haiena dela eta ez dagoela beste errealitaterik. [Margaret] Thatcherrek argi esan zuen: “Ez dago alternatibarik”, eta espazio batzuetan lortu dute ideia hori finkatzea, baita sindikalismo nagusian ere. Behin galdetu zioten ea zein zen bere lorpenik handiena eta argi esan zuen: “Sozialdemokraziak gure programa onartu duela”.\nNirekin ekonomia ikasi zuen pertsona ongi kokatu batek zera esan berri dit: “Baina Joxe, ez duzu ikusten errealitatea non dagoen? Ez duzu ikusten zuek mendira joan zaretela?”. Hori irabazlearen pentsamendua da eta, beraz, zera erantzun nion: “Nirea galtzailearen ikuspuntua da, baina oraindik badut esperantza”.\nBatzuek nahi dute EAJ Maltzagara joatea, baina EAJk bere aliantzak estatuko indar sistemikoekin egiten ditu, PSOE eta PPrekin, eta arlo sindikalean, posible bada, UGT eta CCOOrekin\nEAJren arrakasta aipatzen duzu, eta bai, hala izan da, baina parlamentuan gehiengo osoa izateko lehenbiziz bi indarrekin egin behar du ituna eta ez bakar batekin. Baina EAJren egoera ona ez dator bakarrik bere emaitzatik, egoera pribilegiatua du bai PSOEk eta bai Sortuk berarekin akordioa egin nahi dutelako. Sortuk, esaterako, Arabako Diputazioko aurrekontuak onartu ditu, hauek ez dutenean aldaketarako ikuspegirik. Nafarroan antzera: zergatik EH Bilduk ez du esaten ez direla onak, baina hala ere onartu egiten dituela? Hori pedagogikoagoa litzateke. Hala ere, eta politikoki eraginkorra ez bada ere, EH Bilduk eta Ahal Duguk EAJk baino parlamentario gehiago dituzte.\nLangileen eskubideetan, eta denboran kokatzeko, noraino egin da atzera?\nGrafikoki esateko, kapitalismoaren aurreko fasera heldu gara, haren fase zakarrenera. 1901etik 1909ra AEBetako lehendakari izan zen Theodore Rooseveltek zera esaten zuen orduko diru pilatze eta aberatsen botere ekonomikoaz: “Baroi madarikatuak!”. Gaur egun ezinezkoa da irudikatzea sistemako politikari bat halakoak esanez. Tomas Piketty ekonomilariak desberdintasuna aztertu du bere liburu ospetsuan [Le Capital au XXIe siècle eta bere ustez XX. mendeko 40ko hamarkadara itzuli gara desberdintasunari dagokionez.\nBigarren Mundu Gerraren ostean ongizatearen estatua eraiki zen Europan. Hainbat fenomenoren ondorio izan zen hori, besteak beste Gerra Hotzarena, baina baita sindikalismoak egindako borrokarena ere. Lana eta kapitalaren arteko borroka horretan, orain zein fasetan gaude?\nOrain sindikalismoa galduta dago. Ikusten du ezin dituela lortu garai bateko helburuak bere ohiko tresnekin, negoziazio kolektiboa eta abarrekin, baina ez du bere jokaera aldatzen, eta harrapatua dago. Sindikalismo espainiarra, esate batera, CCOO eta UGT, erabat harrapatuak daude. Alemanek eta britainiarrek, adibidez, baliabide ekonomiko ugari dituzte eta zerbait egiten dute. UGTk eta CCOOk ez dute ezer, Estatuaren laguntza ezinbestekoa da haien biziraupenerako. Botere ekonomiko eta politikoari interesatzen zaie hauek egotea eta mantenduko dituzte, baina subjektu aldarrikatzaile gisa hilda daude.\nGeneroa, ingurumena, multikulturalismoa eta arrazakeriaren aurkako jarrera… Sindikalismo klasikoak horiek ez dituela behar bezala jorratu diozu eta kritika egiten diozu zuen buruei.\nFordismoaren garaian genero borroka aintzat ez hartzea sindikalismoaren akats estrategiko nagusia izan da. Onartu zuen emakumezkoa lan merkatutik kanpo uztea, emakumea etxera eta familiara zokoratuz; eta baita haren lan bazterketa ere, lan berdina eginez soldata gutxiago jasotzea, adibidez. Nire adinekoek ezagutu dugu hori. Gai hau sakon jorratu duen Nancy Frasser-ek esaten du sozialdemokraziak bere proiektutik kanporatu zuela emakumezkoa. Beraz, argi ikusten dut sindikalismoak lehen mailako aliatutzat hartu behar duela genero ikuspegia lantzen duten emakumeen mugimendua.\nIngurumenaren gaiak ere hartu behar du zentralitate bat, sindikalismoak ez zuen kontuan hartu hazkunde ekonomiko honen bidez planeta hondoratuko zela. Klima aldaketaren gaiarekin oso garbi ikusten da hori eta hau ukatzen dutenak oso gutxi dira jada. Orain ikusi beharko da Donal Trumpen etorrerarekin zer gertatzen den.\nEtnien ikuspegiari dagokionez, [David] Harvey-k dio kapitalismoak erabili duela espazioa langileen arteko desberdintasunak sortu eta hauek menperatzeko: arraza, erlijioa, hizkuntza.. AEBetan, dena den, sindikalismoaren zati batek eta Luther Kingen arrazakeriaren aurkako mugimenduak aliantza indartsua izan zuten.\nELAren eta LABen arteko batasun sindikala proposatzen duzu soberanismo soziala bultzatzeko. Zergatik orain?\nNeoliberalismoaren oldarraldia inoiz baino gogorragoa delako azken urte hauetan. Adibidez, aurreko legealdian EAJk akordio bat egin zuen patronala eta gutxiengo sindikalarekin gehiengo sindikala baztertzeko. Iragan udako kontua da hori. Urkullu lehendakariak dio sindikatuek ez dutela legitimitaterik espazio politikoa eta soziala aldarrikatzeko, lan esparrura mugatu behar dutela. Inoiz ez da halakorik gertatu. Hori sasi sindikalismoa da. Sindikalismoaren historian ardatza izan da baldintza politiko eta sozialak aldatzea. Zer gertatzen da? Konturatu dira hauteskundeen bidez ez dela posible eredu sindikala aldatzea, hemen nagusi ELA eta LAB direlako. Orduan zer? Bide horretatik ezin bada, beste batzuk erabiltzen dituztela arauak aldatu eta sindikatu nagusiak ikusgarri izan ez daitezen.\nELAren eta LABen konbergentziarako oztopo nagusia honakoa da: lehentasun instituzionala baztertu behar da agenda politikotik, autonomia sindikala eta soziala maila guztietan onartuz\nAzken urteetan bereziki, EAJ ahalegin berezia egiten ari da enpresariengana hurbiltzeko, bere marka-irudia da hori egitea. EAJren irudi neoliberala batez ere zerga politikan ikusten da, ez da ahaztu behar Bruselak zigortu egin zuela “opor fiskalen” auzian. Europar Batasuneko batez bestekoa baino zazpi puntu beherago dago EAEko presio fiskala: hori 6.000 milioi euro da (Nafarroan 1.600 milioi lirateke). Aurrekontuetan ere argi ikusten da. Nola kontrolatzen da defizita? Osasun eta hezkuntza sailetan –handienetan– murrizketak eginez.\nHortik abiatuta, EAJren desertzio nazionala aipatzera ere iristen zara liburuan.\nEAJ logika neoestatutista baten barruan dago. Euren helburu nagusiak hauek dira: eskumen gehiago jasotzea orain baino segurtasun juridiko handiagoarekin, hori bai, beti Madrilek finkatzen dituen mugen barruan. Ez nabil ezer ondorioztatzen, hori da haiek esaten dutena. Ez dago beste plan alternatiborik. Logika horretan, negoziazioa planteatzen dute eta mahaian adosten dena herritarrei eramaten zaie onartzeko edo ez. Herritarrek ez dute beste zereginik eskema horretan. Batzuek nahi dute EAJ Maltzagara joatea, baina EAJk bere aliantzak estatuko indar sistemikoekin egiten ditu, PSOE eta PPrekin, eta arlo sindikalean, posible bada, UGT eta CCOOekin. Urkulluk argi esan du, fase politiko berri baterako ez dela beharrezkoa Konstituzioa aldatzea.\nOrduan, EAJk Maltzagara joan nahi ez badu, zergatik tematzen da Sortu EAJrekin akordio historiko bat lortu beharrarekin? Ez dago baldintzarik horretarako. Euskal Herria Bidean agirian Sortuk esaten zuen bere zeregina zela mapa instituzionala aldatzea. Hauteskundeen logikatik kanpo, zer esan nahi du horrek? Eta pentsa liteke erabiltzen dela Maltzaga aitzakia gisa beste gauza bat lortzeko: mapa instituzionalari lehentasun bat emateko.\nLiburuan diozu Maltzagaren bideak ez duela balio. Zergatik?\nPozgarria da Nafarroako Gobernuaren balorazioa egiterakoan ELAk eta LABek erakutsi duten posizio kritiko eta bateratua\nEAJk ez duelako hara joan nahi eta, hortaz, hara joateko baldintzarik ez dagoelako. Badakigu prozesu nazionalak behetik hasita egin behar direla, gizartea kontuan hartuta, baina ezin da prozesu nazionalari buruz hitz egin neoliberalismoa aztertu gabe. Eraikuntza akademiko bat izan daiteke hori, baina neoliberalismoa eztabaida nazionalaren zentroan dago. Aztertu ondoren zer egin? Hori beste eztabaida bat da, baina egon hor dago eta diagnostikoan egon behar du. Planteamendu soberanista batzuk aipatu ere ez dute egiten neoliberalismoa: behetik hasi behar dela, denen artean, borondate onarekin… Orduan zer, errealitate hori ezabatu egiten da eta listo? Hori guztia ondo aztertu behar da, are gehiago kontuan hartuta errealitate sindikalak noraino lagun dezakeen indar harremanak aldatzen. Eta hor jartzen dugu guk ELAren eta LABen jarduera batasuna.\nGure Esku Dago dinamikak, adibidez, neoliberalismoaren irakurketa hori bazterrean utzi nahi du?\nEz naiz kontu horretan sartuko. Behe mailan egiten den guztia ondo dago, etorkizunerako kapital metaketa da.\nKatalunian, aldiz, Maltzagaren ideian gauzatzen ari dira beren prozesu independentista.\nBai, hala da, baina ez dirudi Urkullu eta EAJ oso ados daudenik hangoarekin. Ezin da ukatu teorikoki Maltzagaren ideia aukera bat dela. Baina Katalunian zergatik gertatu da prozesu hau? Dudarik gabe, Pujolen alderdia aldatu delako. Euskal Herrian errealitatea ez da hori. Horregatik esaten dut lehen fase honetan burujabetzarako indar metaketa EAJ gabe egin behar dela. Beste fase batzuk ere beharko dira eta, hor bai, abertzale guztien beharra izango da.\nZein ardatzen inguruan egin beharko litzateke jarduera hori?\nHistoria eta kultura desberdineko sindikatuak dira ELA eta LAB eta, beraz, prozesu horretarako bidea honakoa litzateke: bi sindikatu eta estrategia bat. Bateratasun horren ardatzak hauek lirateke: eredu sindikal bateragarria; eguneroko jardunarekin koherentea izango den ezkerreko praktika; eta prozesu soberanista argi bat, bere alde nork egiten duen eta zein gai jorratuko dituen argi identifikatuko dituena.\nELAk dagoeneko proposatu dio LABi hiru esparrutan eragina izango lukeen elkarlan egonkorra. Bat, esparru sindikala: negoziazio kolektiboan erantzun eraginkorra izango dena diseinatu behar da, izan diren lan erreformei –bereziki 2012koari– erantzun egokia emateko. Bi, esparru soziala: neoliberalismoaren aurkako proposamenak eta mobilizazioak prestatzeko. Hiru, esparru politikoa: gizarte ereduaren inguruan egituratuko den proiektu soberanista marrazten joateko.\nNeoliberalismoa nagusi da, bale, bai munduan eta bai hemen, baina ez da garaitezina\nZure ustez zergatik ez da gauzatzen ELA-LAB jarduera batasuna?\nBi arazo daude. Sindikatu bakoitzak bere kultura eta moldeak ditu, bestela sindikatu bakarra izango ginateke, eta ez da hala. Negoziazio kolektiboa era desberdinean ikusten dugu, adibidez. Lan erreformaren aurrean ere ñabardurak izan dira bien aldetik. Baina oztopo nagusia konbergentziarako honakoa da: lehentasun instituzionala baztertu behar da agenda politikotik, autonomia sindikala eta soziala maila guztietan onartuz. Gramscik-eta argi diote eta ni ados nago: bi fronteetan borrokatu behar da, sozialean eta instituzionalean, eta borroka hori dialektikoa da. Zer esan nahi du horrek? Hainbat unetan kontraesanak sortuko direla bi fronteen artean, eta hori kudeatu egin behar dela. Kontua da ez egotea bata bestearen menpe.\nUne honetan zuk ez duzu Ezker Abertzalea –zuk ENAM deitzen duzun hori– aukera horretan ikusten.\nBere antolaketa moldea aldatzen ez badu ez, hor baitaude Sortu, LAB eta Ernai, eta agirietan argi utzi dutelako estrategia eta lidergo politikoa Sortuk eramango duela. Horrez gain, azken hauteskundeetan ikusi dugu EH Bilduk EAJrekin akordioetara iristeko egin duen ahalegina. Bestetik, pozgarria da Nafarroako Gobernuaren balorazioa egiterakoan ELAk eta LABek erakutsi duten posizio kritiko eta bateratua.\nHitz egin duzue LABekin kontu hauei buruz?\nEz da nire kontua horretaz hitz egitea, baina nik oso aspaldi esan nuen: bi erakunde, ELA eta LAB, eta estrategia bakarra. Gure garaian ez genuen lortu.\nEta gaur egungo Euskal Herrian posible ikusten duzu halako prozesu bat?\nELA eta LABen konbergentzia? Posible ez, derrigorrezkoa da, eta ez bada ematen ez dago indar metaketarik. Ez dut ulertzen indar harreman berri bat behar dela esatea eta euskal sindikalismoaren potentzialitatea ez baloratzea. Manifestazioak gure militanteekin egoteko baliatzen ditut, eta hauek badakite egoera oso gogorra dela, baina motibazioa eta ilusioa dute. Haiei eskaini diet liburua: “ELAren laugarren belaunaldiko emakumezko eta gizonezkoei, euskal langile klasearen alde daramaten borroka irmoagatik”. Nire jubilazioko gauza ederrenetakoa izan da ikustea nola aldatu den egoera azken hamar urteotan eta, hala ere, gure jendeak zer indar eta potentzialitatea duen. Neoliberalismoa nagusi da, bale, bai munduan eta bai hemen, baina ez da garaitezina.\nUna mirada sindical contracorriente (Icaria, 2017)\nAntikapitalista, abertzalea eta independentea\nLiburu dokumentatu, ausart eta polemikoarekin, Joxe Elorrietak bere burua eta bere sindikatua erretratatu ditu. Bide horretan, ELAko idazkari ohia konbergentzia sindikalaren aldekoa da. Elorrieta antikapitalista da, eta badaki zein den garaitu beharreko etsaia: neoliberalismoa. “Bere-berea duen gaiztakeria” aitortu behar diogu aurre egiteko, bere esanetan. Neoliberalismo hori ez da soilik patronalean ikusten, baita EAEko eta Nafarroako gobernuetan ere, eta haren kudeatzaileekin oso kritiko da egilea: EAJrekin, murrizketa sozialak egin eta jarrera antisindikalista duelako; Geroa Bai, EH Bildu, Podemos eta I-Erekin, “ekonomikoki eta sozialki oso bide motza izan duen aldaketa” ekarri dutelako.\nAbertzalea izaki, ELA eta LABen arteko konbergentzia proposatzen du Elorrietak, “prozesu independentista egituratzen lagunduko duen ardatz sendo bat” edukitzeko. Bere ustez, euskal gehiengo sindikalak ordezkaritza maila ia hegemonikoa duenez, izaera aldarrikatzaile eta nazio eraikuntzarekin konprometitua baliatu beharko luke: “Oportunitatea dauka ‘erregimenaren’ agorraldia agerian uzteko, neoliberalismoa eta estatutismo debaluatua bihurtu baititu bere izateko eta egoteko arrazoi bakar”. Testuinguru horretan, deigarria da Maltzaga-ren kontra duen jarrera. Metafora horrek indar abertzaleek –euren epe luzerako helmuga, ideologia eta gizarte eredua zein diren kontuan eduki gabe– elkarrekin egin beharreko bideari jartzen dio azpimarra. Praktikan, dio sindikalistak, erakunde abertzale guztiek gutxieneko izendatzaile komuna bilatzea “antzua izateaz gain, arrisku handia ere badakar”. Liburuaren hitzaurrean Elorrietak hauxe idatzi du: “EAJren zalantzarik gabeko aukera neoliberalak urrundu egiten du indar soberanisten arteko batura ekar dezakeen ezein agertoki”.\nNazio subiranotasunarekin konprometiturik dagoen arren, egungo alderdiengandik independentea da ELAko idazkari ohia. LABekin egin beharreko konbergentziarentzat, honek Sorturekin eta ENAMekin dituen loturak zama handia direla uste du. Hala, bere iritzian ENAMek emandako bira –autodeterminazioaren aldeko Lizarra-Garaziko baturatik, PSOErekin zeharkako kontsentsu bat izatera igaroz– “akats estrategikoa izan zen, ez baitzuen ibilbiderik nazio subiranotasunari begira”. Orain subiranotasun hori ez omen da lehentasunezkoa ENAMen, bere aburuz.\nIka-mika eta eztabaida sortuko ditu liburuak, ezker zein eskuin, eta ea egia den, Elorrietaren “begirada sindikal” eta politikoa korrontearen kontrakoa den seinale.\nZeresan handia emango duen liburua idatzi du Joxe Elorrieta ELA sindikatuko idazkari nagusi ohiak: Korrontearen aurkako begirada sindikala. Klasea, lurraldea eta aliantza berriak (Una mirada sindical contracorriente. Clase, territorio y nuevas alianzas Icaria 2017). Letra txikian bildutako 300 orrialdeak atzera bota dezake irakurlea lehen unean, baina irakurketari ekin ahala lerroek begietatik egiten dute tira idiak gurditik nola.\nKanal hauetan artxibatua: Burujabetza | Ezker abertzalea | Sindikalgintza | ELA | LAB | Antikapitalismoa


34.— Paulo Zamarripa Uraga\n«Langille nekegabea izan zan-eta, txiri-txiri, lan asko egin eban Zamarripak —diosku M. Zarate'k—. Egia da izan, euskeraz egindako lanak ez dira mamintsuak. Gai aldetik eta umore aldetik bere urri samarrak... Eta euskera aldetik? Onetan dogu maisu goragarria».\nLaredo'n jaio zaigun bearrik ere 1877'garren urtean. Baiña bere gurasoak, Bernardino ta Teresa, sondikarrak ziran jatorriz, eta ona aldatu ziran Paulo umetxo zala. Umore onekoa genduan Zamarripa, eta gaitasun au Laredo'k eta Sondika'k emana du; berak onela: «Barreka jayotetik yatordala uste dot onako barre egiteko daukodan berezko erreztasun zorioneko au». Eta ondoren: «Neu Sondikaraturik, zeuganatu ninduenetik gorakoa ete dodan nago barre egiten dodala jakiñik barre egitea». Geroago, Bermeo'n egon zan arima-zai, ta itxas-ertzeko erri aldarte oneko onegandik ere ikasi zuen zerbait. Berak: «Barre egiteko erreztasun au berezkoa dodala, ta arrañak uretan ibiltea lez bear daula nire gogo barrekor onek, beronen senean egoteko, barre artean ibiltea, emen, Bermeo izeneko beste arrain-erri maitegarri onetan, ikasi dot» (Kili-kili, 5 orr.).\nLenbiziko ikasketaz bere sorterrian eta Durango'n jabetu zan, ondoren elizgizon izan nairik, Gazteiz'era aldatu ta emengo apaiz-Ikastegian osotu zituen abade izateko bear zituen ikasketak, Jakintza, Teolojia ta gaiñerakoak. Ordena txikiak eta diakonadua 1905'an artu zitun Kadena ta Eleta'ren esku ezartzez; 1906'garreneko garizuman apaiztu zan. 1907'tik Almike'n egin zuen aurrenik arima-zaintza, gero Otxaran'en, Gatika'n, Bermeo'n eta Sondika'n. Sondika'n, Txorierriaren biotzean, il zan 1950-8-17'an.\nEUSKAL IDAZLE.— Euskaltzale gartsua zan. Egoki zekin bestetik bere erriko euskera txukuna. Filosofi-gaiak aztertzen asi baiño len ekin zion idazkortz-lanari. Azkue'k Bilbao'n ateratzen zuen «Euskalzale»-n agertzen dira bere lanak, 1897'an asita, izkirimiriak lenengo ta gero gerokoak; ipui ta ziri-bertsoak eder zitzaizkion.\nBertsoak, bai, maite zituen, eta ikasle zala asita makinatxo bat osotu zuen, sari ederrak ere —1903'an, Donapaleu'n; 1904'an, Ordizia'n eta Ustaritze'n; 1905'an, Bergara'n eta Baigorri'n; 1906'an, Donostia'n, eta abar— eskuraturik. «Euskalzale»-n, «Ibaizabal»-en, RIEV-en, «Jaungoiko-Zale»-n «Euskal Esnalea»-n, eta beste aldizkingi batzuetan idatzi zuen, eguno aspertu gabe. Azken urteetan batez ere, 1935 ingurutik, Gaceta del Norte'k zeukan euskal atalean idazten zuen jarraikiro.\nIdazle bezela, oparotsua noski. Ona argitara zizkigun liburuetatik sail bat:\n1) El Bascuenze facilitado. Gramática Bizkaina (Bilbao, 1909). Astui'ren irarkolan. Zazpi bider argitaratua. 312 orrialde.\n2) Manual del Vascófilo (Bilbao, 1913). M. Zarate'k: «Bana-banako liburu eder irakurgarria; berebizikoa, euskerearen joskera, esakerak, erderakadak, ortografia ta abar ezagutzeko».\n3) Vocabulario vasco-castellano y castellano-vasco (Bilbao, 1913). Ezta iztegi luzea, baiña egoki egiña bai. 1957'an (Bilbao, Verdes) egin zan laugarren argitalpena. 164 orrialde.\n4) Zaparradak eta (Bilbao, 1926). E. Verdes'en irarkolan. Lendik ere eguneroko ta aldinkarietan argitara emaniko lanak, ipui, jazokun eta parre eragille diranak. Euskaltzaleen atsegiñerako. 187 orrialde.\n5) Gora begira (Bilbao, 1927). Emeterio Verdes'en irarkolan. 114 orrialde. 36 olerki dituzu, goi-usañekoak. la geienak gaztetan egiñak eta sarituak. «Olerki edo pertsuak —dio P. Ithurralde'k— ez dira segur nola nahikoak... Halere aitortuko dugu nahiago ditugula Zamarriparen irri-solasak: aise, ez othe aisegi, heldu zitzaizkon pertsuak, elhea zariola; Oxobi edo Orixen tinkirik ez dute, are gutiago Iratzeder edo Jauregui-ren hegalik... Bainan erakusten dute zonbateraino zen herri-zale, eliza-zale eta eukual-zale suhar» (Gure Herria, 1950, 292 orr.).\n6) Kristauaren Dotriñea (Bilbao, 1926). Aita Astete'ren erderazkoa euskeraz ipiñita. Baita leenago ere (1907), Ugalde ta Lagunen moldategian. 94 orr.\n7) Conjugaciones guipuzcoanas (Bilbao, 1929).\n8) Anayak gara (Bermeo, 1929). Gaubeka'ren irarkolan. Bermeo amabost urtedun neskatilla batek egindako idantzezki politez apainduta dago. Dotriñako umeentzat egiñiko ipuia duzu. Gaia erreza ta samurra: «mutiko bi, jayotzetik alkarrenganako senidetasunik eztabelarik, anayak ixatera elduten dira, bataren aita bestiaren amagaz ezkonduten dalako. Eta andik aurrera anayak lez alkarren maite dira» (Euzkerea, 1929, 252 orr.).\n9) Kili-kili (Bermeo, 1930). Gaubeka'ren irarkolan. 155 orrialde. Bigarren liburu barre-zalea duzu, Bermeo'n egoala egiña. 51 ipuin dakaz, batzuk bertsotan daudenak. Arin, errikoi ta tolesgabeak dira guztiak.\n10) Firi-firi (Bermeo, 1935). Gaubeka'ren irarkolan. 219 orrialde. Irugarren liburu barre-zalea, ipuin eta naste. «Lana egin daigun/ txiri-txiri/, ta agertu daigun/ firi-firi» du ikurburu bezela. 1932'garreneko zemenditik 1935'ra bitartean osotuak dira, asko lendik ere «Ekin»-en eta, argitaratuak. Orduko, ots, Errepublika aldiko gizon eta gauna askotxo darabilzki darda gaiñean; ala ere, berak ez du iñor mindu nai. Onela idazten du berbaurretxuan: «Ondasun andia da umore ona, Jainkoaren adizkidetasunaz baterakoa danean. Olangoxe umore ona, Jainkoaren adizkidetasunezkoa, euki gura neunke neuk beti. Jainkoak Berak gura izan dagiala neuk eta zeuk, irakurle maite orrek, beti beti olangoxea eukitea. Ta itxi daigula Berak, biar zelango bidetik ibilliko direan eztakigula, gaur, geure ustez, bide okerretik dabiltzan lagun urkoen gauzen alderdi barregarria ikusiaz ta erakutsiaz, barretxu bat edo beste egiten ta eragiten. Euroi, bide okerretik, geure eritxian, dabiltzanoi, ez beste edozein bidazti bide okerrekori..., ezta Jainkoaren Beraren gauzen aurka dabiltzala euron aboz diñoela, agiri-agirian bide okerretik dabiltzanoi be... gorrotorik bape ezteutsegula. Jainkoak Berak gura dau olantxe ta... Barreagaz, ez bearrean atzetik ez aurretik, ez deitela sortu neugan ez zeugan eurokanako gorrotorik, irakurla maitea» (5 orr.).\nEmen daukazu Zamarripa'ren lana. Beronek adierazten dizunez, euskal kezkaz bizia duzu. Iltzear zekusan euskera, biotzez maite zuen izkuntza, ta eliz-ardurak uzten zizkion une gaztetan ortan ari oi zan, euskera ikasi, idatzi ta erakusten. Lan txalogarria noski!\nIRITZIAK.— Atsegin zitzaion dudarik gabe erriari agotik zerion izkera, Asua'koa ta Bermeo'koa batez ere. Bere idaztietan orixe erabilli zigun geien bat. Azkue'ri, bere iztegi nagusia osatzen zebillelarik, Onaindia'k eta Zamarripa'k —orrela diosku Iztegiaren itzaurrean, XIgarren orrialdean— lagundu zioten Txorierri aldetik. Gero, erri oietako esakun eta irtenaldi ta itz txanbeliñez, gaiñez eragiteraiño mukurutu zizkigun bere iru idatzi parreragilleak bereziki.\nIñoiz esan dute Zamarripa'ren irri-solasak ez dutela pipermin esatekorik. Ba leiteke. Baiña ezagutzen zuen bere erriaren gogo alai, umoretsua; ipui, itz-gozo, erasi, izkirimiri, ateraldi ta txantxa-josketak maite ditu, ta olakoakin poztu ta euskalzaletu nai zituen bere erritarrak. Gatzik etzuela? Aren lanak, ordea, irakurriak ziran.\nM. Zarate'k euskera aldetik oratzen dio. «Zamarripak darabillen euskera jatorra, garbia ta erreza da... Idazle zaarren eta erriaren iturritik edan dau ura. Eta, jakiña, orrexegaitik da ain jatorra bere euskerea. Alkar-izketak, esakerak eta abar ondo josten ditu. Zenbat aberastasun euskera aldetik! Txibizkeriak txibizkeri, Zamarripa langoak gitxi, nai badozu euskera ikasi» (Bizkai'ko Euskal Idazleak, 171 orr.).\nL. Villasante'k: «Zamarripa'ren euskera beti duzu jatorra ta konfiantza osokoa, errian eta idazle zaarretan oiñarritua» (HLV, 396 orr.).\nK. Etxenagusia'k: «Euskaltzale sutsua ta langillea. Euskera jator-jatorra dau, Bizkaiko Txorierri aldekoaren ispillu garbia; ganera, argia, bizia, edozeiñek ulertzekoa».\nA. Irigarai'k, Zamarripa'ren olerkiz, onela: «Zamarripa'ren olerkiak danak dituzu onak, ingura-mingura gabe; batzuk, Gatika, Geldirik, Aupa laztantxu, Euskaldun gudariak eta Aiko antojagarrie!, adibidez, gaiñ-gaiñekoak dira; Geldirik deritzaiona batez ere; Aupa laztantxu!, titulukoak, berriz, euskereak izkelgi guztietan dauzkan aur-iztegi aberats-aberatsaren zati zati eder bat ematen digu» (RIEV, 1928, 167 orr.).\nLanak izenpetzeko, Euskalzale-n beintzat, «Artatxori» erabilli zuen.\n(Ikus A. Irigarai, RIEV, 1928, 167 orr. ta 1935, 600 orr.; Aztertzale, Euskal Esnalea, 1930, 179 orr.; P. Ithurralde, Gure Herria, 195o, 291 orr. ; S. Onaindia, MEOE, 630 orr. ; L. Villasante, HLV, 395 orr. ; N. Ormaetxea, RIEV, 1927, 202 orr.; K. Etxenagusia, Euskal Idazleen Lorategia, 243 orr.; M. Zarate, Bizkai'ko euskal Idazleak, 169 orr.; Auñamendi, Literatura, III, 303 orr.; Euzkerea, 1930, 252 orr.).


Phil Cunningham&Aly Bain bi izen eta helmuga bakarra dira, izaera folkia duten bi arimaren arteko bateratze perfektua dira. Eta zuk zuzenean ikustea nahi dute.\nPhil eskusoinua errespetatua eta mirestua izatea lortu duen artista da. Bihotzetik dario musika, patxadaz beteriko pultsuarekin eta tinbre zirraragarriarekin. Musika eskoziarrak zutunik jarraitu eta urrutira iristeko behar izan dituen baliabideak jarri ditu. Tradiziozko musikaren enbaxadore aparta da, irudimen handikoa, umorez jantzia, berarekin eta Shetland. Aly Bain biolin jotzailearekin gau aparta izango dugu. Jotzeko teknika ikaragarria du, Aly bere estiloan musikari aparta da, tonu nahastezin eta bakarrarekin interpretatzen ditu piezak, pasioz beterik.\nBikote honek jarraitzaile andana izatea lortu du mundu osoan. Jomuga bakarra duten bi musikariren arteko bateratze beroa dugu aurrez aurre: euren helburua guztiok poltsikoratzea da.\nData: 2014ko martxoaren 30a


4 ideia intxaurrekin prestatzeko | Consumer\n4 ideia intxaurrekin prestatzeko\nIntxaurrak oso osasungarriak dira, eta hainbat errezetatan erabil daitezke, aperitiboetatik hasi eta postreraino\narabera: Astelehena, 2018ko otsailaren 12a\nIntxaurrak elikagai nutritibo eta osasungarriak dira, eta ohiko dietan sartzea komeni da. Jateko modurik onena naturala da: intxaur-ukabiltxo batek oroimena eta bihotza zaintzen laguntzen du. Hala ere, fruitu lehor horiek errezeta askotan ere erabil daitezke, aperitibotik postreraino. Hona hemen lau ideia erraz.\nOgi txigortua intxaurrekin, gazta eta pikuekin\nIntxaurrak eta gazta beti dira egokiak. Eta, gainera, fruta-ukitu bat badago, nahasketak presentzian, ñabarduretan eta testuran irabaziko du. Hori dela eta, intxaurrak eta mahatsak ere zerbitzatzen dira gazta-tauletan.\nEtxean prestatzeko ideia erraz eta ikusgarrietako bat ogi txigortua da: ogi xigortua (integrala bada, askoz hobea), ahuntz-gazta pixka bat (edo gustukoa duen beste bat), piku-xerra bat (kontserban) eta, gainean, intxaurra. Azkar eta bikain!\nPasta intxaur saltsarekin\nIntxaurrak eta fruitu lehorrak saltsa jakin batzuetan erabiltzen dira, adibidez, pesto saltsan, potoan eros daitekeena edo etxean prestatu daitekeena. Oso erraz egiten da esne-gaina intxaurrarekin. Horretarako, intxaur-eskukada bat egin behar da, eta kazola batean jarri, esnegaina prestatzeko (esnez arindu daiteke). Berotu su motelean, piperbeltz pixka bat eta gatz pixka bat bota, eta nahastu. Azkenik, perrexil xehatu pixka bat gehitzen zaio (tipulina izan daiteke). Listo!\nEntsaladek osagai ugari onartzen dituzte; frutak eta fruitu lehorrak ere bai. Intxaurrek, bereziki, entsaladen itxura, zaporea eta nutrizio-profila hobetzen dute, baita sinpleenak ere. Aski da espinaka-hosto batzuk sagar eta intxaur zatiekin nahastea, entsalada ikusgarria eta bi minutu baino gutxiagoan oparoa izateko. Oliba-olioz eta gatz pixka batez ondu daiteke, etxeko ozpin-olioarekin. Nahi izanez gero, hosto berdeko beste edozein barazki (letxuga, errukula, kalonjinak, zerbak…) hautatzeko aukera dago, eta tomatea pixka bat gehitu. Sagarra erabiltzen bada, garrantzitsua da lima- edo limoi-zuku pixka batekin bustitzea, ez dadin belztuko.\nIntxaur-esnea, intxaur-saltsa, errezeta tradizionala eta gozoa da. Prestatzeko, hauek behar dira: 400 ml esne, 100 ml esne-gain, bi kanela-adar, 100 g intxaur zuritu, 50 g azukre, 50 g intxaur karamelatu eta limoi erdiko azala.\nLapiko batean, intxaur zuritu eta zatikatuak, esnea, limoiaren azala eta kanela jarri. Dena sutan egosten da 60 minutuz, su motelean, eta noizean behin mugitzen da ez itsasteko. Egosi ondoren, kanela-adarrak kendu eta azukrea gehitu. Utzi egosten bost minutu gehiago egurrezko koilara batekin mugitzen den bitartean. Ondoren, esnea iragazi. Esne erdia esne gain likidoarekin eta intxaur karamelatuekin birrindu behar da, azukre puntuan jarri eta, emaitza gisa, intxaurren krema fin bat lortuko da kopen oinarrian jartzeko. Gainerako esnea, berriz, jaitsi eta aireratu. Ondoren, kopetara botatzen da, kremaren gainean. Primeran!\nEgunero intxaurrak jatea: ideia praktikoak\nEntsaladei gehitu, adibidez, letxuga askotarikoak gazta freskoarekin, intxaurrekin eta laranjekin edo eskarola muskuiluekin, granada eta intxaurrekin.\nOntzeko, intxaur xehatuak, pasta, kuskusa eta dilistak intxaur xehatuekin.\nSartu bigarren plateren errezetak: oilasko-gisatuak, arkumea, txahalkia, labean egindako arraina edo betegarria.\nNahastu intxaurrak esnekiekin, adibidez, gatzatuarekin, jogurtarekin edo gazta freskoarekin.\nHamaiketakoa edo merienda egin, eta ordu artean mokadutxo bat hartu.\nIntxaurrak dituzten gozoki bereziak eta apartekoak prestatu: intxaur eta mahaspasa ogia, bizkotxoa, sagar-konpota eta udarea intxaurrekin.\nDieta frutos secos-eu grasas-eu nueces-eu


Santiago Aznar - Wikipedia, entziklopedia askea.\nBilbo, 1903ko abuztuaren 9a\nCaracas, 1979ko maiatzaren 19a (75 urte)\nsindikalista, politikaria eta esperantista\nSantiago Aznar Saratxaga (Abando, 1903ko abuztuaren 9a - Caracas, 1979ko maiatzaren 19a) euskal herritar politikari sozialista zen.\nFamilia katoliko xumean jaioa, aitarekin hasi zen grafikagintzan lan egiten, honek greba bat ondoren botata izatea sortutako negozioan. UGTko kidea, hantxe ikasi zuen gauez. Tomas Meabe bilbotarrak sortutako Ezkerraren Gazteak taldean sartu zen.\n1921ean Espainiako Alderdi Komunista banatu zenean, askok ez bezala Ezkerraren Gazteak taldean jarraitu zuen.\nMiguel Primo de Riveraren Direktorio garaietan, Frantziara ihes egin zuen 1926 arte, baina noizean behin muga zeharkatu zuen familia elkartzeko. Dikataduraren aurkako UGTren oposizio ahuleziak sindikatuaren sinesgarritasuna mindu zuen langileen artean. Santiago Aznarrek, 1926an etxera itzuli ondoren, sindikatua berrantolatzeari ekin zion, kanpoan lortutako itzalari esker. Horrela Espainiako Bigarren Errepublika aldarrikatu zenerako Bizkaiko UGTko presidentea zen.\n1931ko Udal Hauteskundetan Bilboko zinegotzi hautatu zuten. Karguan ikurrinaren ofizialtasunaren aldeko jarrera erakutsi zuen, 1936an lortuz. 1934ko Iraultzan parte hartzeagatik atxilotua eta zigortua, gartzelatik ihes egin zuen. 1936ko Fronte Popularraren garaipenaren ondoren, Santiago Aznarrek PSOE berrantolatzeari ekin zion Euskal Autonomia Erkidegoan. Estatutua aprobatu eta gero, Jose Antonio Agirre lehendakariak Industria Sailburu izendatu zion, euskal industrian zuen bere ospea zela eta.\nBere agintaldian baliabide asko aurkitu zituen industria gehienak irekita eta ekoizten eta Bilboko portua irekita mantentzeko. Bilbo frankisten eskuetan erortzear zegoela, Santiago Aznarrek Juan Astigarrabia eta Jesus Maria Leizaolaren batera Bilboko Defentsa Batzarra sortu zuen bi helburuekin: ordena publikoa mantentzea eta Bilbo galtzea ekintza odoltsu ez izatea. Bilbo galduta, Frantziara ihes egin zuen Santoñatik, berriro Eusko Jaurlaritzarekin elkartuz Bartzelonan.\nGuda ondoren Marseillara joan zen, baina 1942an hiria utzi egin behar zuen naziak saihesteko. Hortik Mexikora joan zen. Bigarren Mundu Gerra bukatu eta berehala kargua utzi zuen, hala ere lehendakariarentzat lan batzuk egin zituen Paris eta Londresen. Azkenean, Caracasera joan zen.\nISNI: 0000 0000 1796 0738\nBNF: 14486656s (data)\nOrriaren azken aldaketa: 23 azaroa 2021, 17:39.


PDF (295 KB - 7 orri.)\nEmakunde-Emakumearen Euskal Erakundearen helburu nagusia da: emakumeen eta gizonen berdintasuna lortzea –benetakoa eta eraginkorra–, Euskal Autonomia Erkidegoko politikagintzaren, ekonomiaren, kulturgintzaren eta gizartearen eremu guztietan. Ildo horretan, Euskal Autonomia Erkidegoaren esparruan, Emakunderen ardura da: emakumeen eta gizonen berdintasunaren aldeko politikak bultzatzea, aholkatzea, planifikatzea eta ebaluatzea, Emakumeen eta Gizonen Berdintasunari buruzko otsailaren 18ko 4/2005 Legeak ezartzen duenaren arabera.\nBosgarrena.– Hautagaiak aurkeztea:\n1.– Hautagaiak aurkezteko epea hilabetekoa izango da, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera.\n2.– Eskaerak Emakunde-Emakumearen Euskal Erakundean aurkez daitezke (Manuel Iradier kalea 36, 01005 Vitoria-Gasteiz), edo urriaren 1eko 39/2015 Legearen 16 artikuluan aurreikusitako organoetan (Adminsitrazio Publikoen Administrazio Prozedura Erkidearen 39/2015 Legea). Eskaera-orri normalizatua aurkeztu behar da, behar bezala beteta.\nEgoitza elektronikoan eskuragarri daude izapideak egiteko argibideak –aurrez aurre egiteko nahiz bide elektronikoz–, eskabideak, erantzukizunpeko adierazpenak eta gainerako ereduak:\n4.– Lehiaketa honetan, pertsona fisiko orok parte har dezake –banaka zein taldean–, baldin eta dirulaguntza edo laguntza publikoak jasotzeko zehapen administratibo edo penalik gabea bada, eta horretarako gaitasuna kentzen dion lege-debekurik gabea, bereziki kontuan hartuta sexuaren ziozko bereizkeria egiteagatik jarritakoak, Emakumeen eta Gizonen Berdintasunari buruzko otsailaren 18ko 4/2005 Legeko azken xedapenetatik seigarrenean xedatuarekin bat etorriz. Horretaz gain, hautagaiak betekizun hauek bete behar ditu:\n5.– Hautagaiarekin batera, dokumentu hauek aurkeztu behar dira, behar bezala sinatuta:\n6.– Hautagaia talde batek aurkezten badu, horien titular-kide direnek euren arteko bat izendatu beharko dute Administrazioaren aurrean koordinatzaile eta ordezkari izan dadin.\nSeigarrena.– Hautagaien akatsak zuzentzea.\n2.– Lanak originalak izan behar dira, bertsio osoan argitaratu gabeak, eta argitaratzeko laguntza ekonomikorik edo saririk inoiz jaso gabeak.\nM.ª de los Llanos Olivas Lagunilla andrea, Emakunde-Emakumearen Euskal Erakundearen Ikerketa, Dokumentazio eta Plangintza arloko eemakumeen eta gizonen berdintasunaren alorreko teknikaria.\n2.– Hautaketa Batzordeak, hautagaiak ebaluatu ondoren, proposamena egingo dio Emakunde-Emakumearen Euskal Erakundeko zuzendariari.\n1.– Hautagaiak Hautaketa Batzordeak ebaluatuko ditu, esleipen-irizpideei jarraituz; ondoren, proposamena bidaliko dio Emakunde-Emakumearen Euskal Erakundeko zuzendariari. Emakundeko zuzendariak ebazpen adierazia emango du, lehiaketa-prozesua amaitzeko eta saritutako hautagaiaren berri emateko.\n2.– Erabakia hautagaia aurkeztu duenari jakinaraziko zaio; talde batek aurkeztu badu, berriz, taldeak koordinatzaile izateko izendatu duenari. Hautagai saritua Euskal Herriko Agintaritzaren Aldizkarian ere argitaratuko da, horren berri denek izan dezaten.\n3.– Eskabideak ebazteko eta ebazpena jakinarazteko epea sei hilekoa izango da -gehienez ere-, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera.\n5.– Ebazpenean, saria jaso duen hautagaia adieraziko da, eta ikerlana identifikatuko da, eta, horretaz gainera, ordezkoen zerrenda ere jaso daiteke, onuradunak uko eginez gero, ordezkoengana jo ahal izateko.\nHamabigarrena.– Hautagaien betebeharrak.\nLehiaketa honetan parte hartzen duten lagunen datu pertsonalak Emakunde-Emakumearen Euskal Erakundearen datuen tratamendu batean –Bekak, laguntzak eta dirulaguntzak– sartuko dira. Tratamendu hori Datu Pertsonalak Babesteko eta Eskubide Digitalak Bermatzeko abenduaren 5eko 3/2018 Lege Organikoan araututakora eta Datu pertsonalen tratamenduari dagokionez pertsona fisikoen babesari eta datu horien zirkulazio askeari buruzko arauak ezartzen dituen eta 95/46/EE Zuzentaraua (Datuak Babesteko Erregelamendu Orokorra) indargabetzen duen Europako Parlamentuaren eta Kontseiluaren 2016/679 (EB) Erregelamenduan xedatutakora lotuta dago.


Irekia Eusko Jaurlaritza - Gobierno Vasco :: EAEko Justizia Administrazioko funtzionarioak Euskal Administrazio Orokorreko funtzionarioekin nola parekatu arautzeko IV. akordioa\nEAEko Justizia Administrazioko funtzionarioak …\nEuskal Autonomia Erkidegoko Justizia Administrazioko funtzionarioak euskal Administrazio Orokorreko funtzionarioekin nola parekatu arautzeko eta Bulego Judizial eta Fiskala ezartzeko Laugarren Akordioa onartu du Jaurlaritzaren Kontseiluak gaurko bileran.\nLangileen ordezkariekin urtebetez etengabeko elkarrizketan eta negoziazioan aritu ostean, akordioa lortu eta joan den maiatzean hitzarmena sinatu zuten Eusko Jaurlaritzako Justizia eta Herri Administrazio Sailak eta CCOO, ELA, CSI/CSIF, LAB eta UGT sindikatuek.\nProiektu bati lotuta dagoen akordioa da. Bulego Judizial eta Fiskal Berria -bai bere antolamendua eta bai langileen kudeaketa- Euskal Autonomia Erkidegoan ezartzeko prozesua da proiektu hori.\nBulego Judizial eta Fiskal Berriaren hedapenarekin antolamendu judizialak arrazionaltasun eta eraginkortasun handiagoa lortuko du. Oraingo epaitegi eta auzitegiak bi elementuren inguruan berrantolatuko dira: zuzeneko laguntza emateko unitate prozesalen eta zerbitzu orokor prozesalen inguruan, hain zuzen ere. Aurrenekoek zuzeneko laguntza emango diete epaile eta magistratuei eta bigarrenek kudeaketa eta laguntza zentralizatua hartuko dute berengain, eragile juridiko guztien eskakizunei erantzuteko.\nDatozen hiru urteetan Euskadik Bulego Judizial eta Fiskal Berriaren erabateko ezarpenari ekingo dio. Lehendabizi barruti judizial sinpleenetan ezarriko da eta ondoren konplexuenetan (aurrena Gasteizen (2011n), gero Donostian eta Barakaldon (2012an) eta 2013ko urtarriletik aurrera Bilbon).\nAkordio honekin, Justizia Administrazioaren modernizazioaren aldeko apustu irmoa egin du Euskadin Eusko Jaurlaritzak, zerbitzu arinaren eta herritarren beharrizanetatik gertuago dagoen justiziaren aldeko apustua. Azken batean, justizia kalitatezko zerbitzu publikoa izatearen aldeko apustua egin du.\nGaur egun daukagun egoera ekonomiko zailari erantzuteko Eusko Jaurlaritzak hartu duen konpromisoa ere bada akordioa. Izan ere, egoera honek, alde batetik, dauzkagun giza baliabideak eta baliabide materialak behar bezala kudeatzera behartzen baikaitu eta, bestetik, justizia-auzitegietan interes garrantzitsuak jokoan dauzkaten herritarrei eta enpresei erantzun azkar bat emateko eskatzen baitigu.\nAkordioak inertzia historikoak erauzten lagunduko du: Justiziako langileen eginkizun eta zereginak egokitu eta berrantolatuko dira, jendearentzako ordutegiak luzatuko dira, gaiak eta prozedurak nola doazen hobeto eta modu zuzenagoan jakin ahal izango da, eta izapideak bizkortu egingo dira. Azken batean, justizia hurbilerrazagoa eta azkarragoa edukiko dugu.\nEpe luzerako akordioa da gainera, hiru urtekoa. Gure Justizia Administrazioak eskaintzen duen zerbitzu publikoa eraldatzeko konpromisoari behar bezala aurre egiteko egonkortasuna ekarriko du akordio honek. Akordioaren indarraldian zehar (2010etik 2013ra), pixkanaka gauzatuz joango da Justizia Administrazioko funtzionarioak euskal Administrazio Orokorreko funtzionarioekin homologatzeko prozesua. Eta, horrela, akordioak Euskadiko Justizia Administrazioaren aldarrikapen historikoa gauzatuko du eta, aldi berean, denbora luzez arrazoi eta justifikaziorik gabe luzatu den desoreka konpondu eta konpentsatuko du.\nLakuako langileekin alderatuta, Justiziako funtzionarioek titulazioaren arabera dagokiena baino bi edo hiru maila beheragoko soldata jasotzen dute gaur egun. Soldata-igoeraren aldaketa lau urteren buruan % 11koa izango da batez beste, eta gehiago nabarituko dute Prozesu Kudeaketako kidegoko langileek, zeregin eta egiteko berriak ere izango baitituzte.\nAkordioa ez da soldaten parekatze hutsarekin bukatzen, izan ere euskal funtzio publikoko gainontzeko langileen lan-baldintzekiko benetako homologazioa ekarriko baitu bai egutegian, bai ordutegietan eta bai lanaldietan.\nAkordio honekin, Eusko Jaurlaritzak hauteskundeetan agindutakoa bete du eta egitasmo eta jardueren egutegian onartutako ekintza garrantzitsuenetako bat gauzatu du.\nAGINDUA, 2017ko martxoaren 8koa, Lan eta Justiziako sailburuarena, zeinaren bidez esleitzen baitzaizkie destinoak urriaren 19ko JUS/2293/2015 Aginduaz Euskal Autonomia Erkidegoan dei egindako hautaprobak gainditu dituzten Justizia Administrazioko Prozesu…


Muskizko Udala - Emakumeen Nazioarteko Egunaren harira, hainbat ekimen bideratu ditu Muskizko Udalak\nEmakumeen Nazioarteko Egunaren harira, hainbat ekimen bideratu ditu Muskizko Udalak\nEmakumeen Nazioarteko Eguna dela eta, Berdintasuna eta Giza Eskubideak Sailaren bidez, Muskizko Udalak, martxoan zehar, hainbat ekintza eramango ditu aurrera, gaur egun gizartean nabari daitezkeen berdintasun eza eta bereizkeria egoerak zuzentze aldera.\nOtsailaren 28tik martxoaren 22ra, interesa duten guztiak Udal Liburutegira hurbildu ahal dira, Matxalen Aio muskiztarrak atondutako SODALITA izeneko erakusketaz gozatzera. Lan horretan, emakume surflariak betikotu ditu Matxalen Aio muskiztarrak. Data berdinetan, Kultur Etxean, MUSKIZ BHIko ikasleek prestatutako beste erakusketa bat ere eskainiko da, hurbiltzen diren guztien gozagarri. Martxoaren 1ean, ostiralean, liburutegian, hitzaldi hau eskainiko du Josune Muñozek: “El cuento de la criada y Alias Grace: ¿ha llegado el discurso feminista a las series de televisión?. Hizketaldi hori Muskizko Udaleko Berdintasun Sailak antolatu du.\nAurten, berrikuntza gisara, martxoaren 5ean, asteartean, 16:00etan, Topaketa bat egingo da Muskizko Eguneko Zentroan, Muskizko Emakumeen Elkarteak eta Malvaloka elkartearen eskutik, “Elkarrekin sareak josten ditugu” izenburupean, euren esperientziak partekatuko dituzte belaunaldi ezberdinetako emakumeek. Asteazkenean, berriz, bertsoak eta bakarrizketa feministak eskainiko dira, Kultur Etxeko M Aretoan, 18:00etatik aurrera, “Erradikalak gara” izeneko emanaldiaren barruan. Ostegunean, martxoaren 7an, LGTBI gaia jorratzen duen “KAFFKA” antzezlana eskainiko da; eta 17:00etan, mural margoketa egingo da, emakumeen eskutik, Meatzari plazaren aurrean.\nEmakumeen Nazioarteko Egunean, Malvaloka elkarteak eta Muskizko Emakumeen Elkarteak hainbat ekintza eramango dituzte aurrera, Meatzari plazan. Era berean, 12:00etan, manifestazio bat egingo da. Ekintza horiek guztiak biribiltzeko, “Alicia después de Alicia” izeneko antzezlana eskainiko da, martxoaren 23an, 20:00etan, Meatzari Aretoan.\nElkarren arteko Kanpaina\nMeatzaldeko gainerako udalerriekin lankidetzan aritu da Muskizko Udala, martxoaren 8rako elkarren arteko kanpaina bat eraiki ahal izateko, udalerri bakoitzera egokitutako diptikoak sortu eta banatuz. Horretaz gain, Muskizko Udaleko Berdintasun Sailak pegatinak eta biniloak banatuko ditu herriko saltokietan.\nEgitaraua (PDF 380KB)


Fedea, ikusi ikusezina - Worldwide Church of God Suitzako\nmedia > Journal Focus Jesus > Journal Focus Jesus 2019-02 > Fedea - ikusi ikusezina\nOraindik aste batzuk falta dira Jesusen heriotza eta piztuera ospatzeko. Bi gauza gertatu zitzaizkigun Jesus hil eta piztu zenean. Lehena da berarekin hil ginela. Eta bigarrena da berarekin hazi ginela.\nHonela dio Paulo apostoluak: «Orain Kristorekin piztu bazara, bilatu goian dagoena, non dagoen Kristo, Jainkoaren eskuinaldean eserita. Bilatu goian dagoena, ez lurrean dagoena. Zeren hil zinen eta zure bizia Kristorekin Jainkoaren baitan gordeta dago. Baina Kristo zure bizitza agertuko denean, zuek ere agertuko zarete harekin aintzan» (Kolosarrei 3,1-4.).\nIrakurri dugun bertsoaren eta beste hainbat bertsoren arabera, Kristorekin bizi gara zeruko erreinu batean. Ni zaharra hil egin zen eta ni berria bizitu zen. Kristorengan sorkuntza berri bat zara orain. Kristoren sorkuntza berri bat izatearen egia zirraragarria da orain berarekin identifikatuta gaudela eta bera gurekin. Inoiz ez dugu gure burua bereizita ikusi behar, Kristogandik urrun. Gure bizitza Kristorekin Jainkoaren baitan ezkutatuta dago. Kristorekin identifikatzen gara zeharo eta zehar. Gure bizitza beregan dago. Bera da gure bizitza. Berarekin bat gara. Horretan bizi gara. Ez gara lurreko biztanleak bakarrik; gu ere zeruko biztanleak gara. Bi ordu-eremutan bizi dela deskribatzea gustatzen zait: aldi baterako, fisikoa eta betikoa, zeruko ordu-eremua. Erraza da gauza hauek esatea. Zailagoa da haiek ikustea. Baina egia dira aurkitzen ditugun eguneroko arazo guztiei aurre egiten diegunean ere.\nPaulok agerikoari ez begiratzeko eskatzen digu ikusezinean kontzentratzeko: «Horregatik ez gara nekatzen; baina gure kanpo-gizona hondatzen bada ere, barne-gizona berritzen da egunetik egunera. Zeren gure atsekabeak, denborazkoak eta argikoak, betirako eta pisuzko aintza bat sortzen digu, ikusgarriaren gainean ikusten ez duguna, baizik ikusezinaren gainean. Ikusten dena denborazkoa delako; baina ikusezina dena betikoa da»(2. Korintoarrei 4,16-18.).\nHorixe da kontua. Hori da sinesmenaren funtsa. Kristorengan zaudenaren errealitate berri hau ikusten duzunean, zure pentsamendu guztiak aldatzen ditu, oraintxe bertan bizi izan dezakezuna barne. Jesus zure baitan aurkitzen duzunean, mundu oso desberdina da nola aurre egiteko gai zaren egungo bizitza honetako gaiei.


Zumaia eta Mutriku neurtuko dira Herriarteko Txapelketan, bihar Aitzurin | El Diario Vasco\nZumaiaZumaia eta Mutriku neurtuko dira Herriarteko Txapelketan, bihar Aitzurin\nZumaia eta Mutriku neurtuko dira Herriarteko Txapelketan, bihar Aitzurin\nZesta puntan lehiatuko duten pilotari zumaiarrak. / ZKE\nBihar ere, 10:30etik aurrera, pala modalitateko partidak jokatuko ditu Zumaiak Andoainen kontra\nS.U. ZUMAIA. Viernes, 11 mayo 2018, 09:02\nBihar, larunbata, Gipuz-koako Herriarteko txapelketako bete jardunaldi bat jokatuko da Aitzuri frontoian. Zumaia eta Mutriku neurtuko dira, 17:30etik aurrera, zesta puntan. Modalitate honetan, Mutriku, Hondarribia, Donostia eta Zumaiak hartuko dute parte Herriartekoan. Hauek izango dira Zumaia ordezkatuko duten pilotariak: seniorretan, Telmo Manterola eta Unai Uranga; jubeniletan, Eduardo Aguirre eta Cristian Saez; eta kadeteetan, Luken Aizpurua eta Haritz Egaña. Zumaiako Pilota Elkarteak herriko pilotariak animatu eta jaialdiaz gozatu nahi duen herritar oro gonbidatu nahi dute Aitzurira.\nBihar ere, 10:30etik aurrera, Gipuzkoako Herriarteko pala modalitateko jardunaldia izango da. Andoainen kontra jokatuko du Zumaiak, nagusi mailan. Lehen partida, banaka eta 7 koadro barruan izango da; ondoren binaka eta azkenik berriz ere banaka.\nBestetik, hauek dira asteburuan Aitzurin jokatuko diren beste partidak. Gaur, 19:15etik aurrera: Uranga (Zumaia) - Aristi (Beotibar), zesta punta banaka nagusiak. Banaka jubeniletan, Aguirre (Zumaia) - Barrenetxea (Danok Bat); eta Lopez (Zumaia) - Andonegi (Danok Bat).\nEta igandean, 10:30etik aurrera, eskuz: Zumaia - Tolosa, 2. urteko alebinak; Zumaia - Añorga 3, infantilak; Lizeaga (Mundarro) - Alcantara (Zumaia), eskuz banaka 4 terdian. Kadeteen 1. maila; Larrañaga (Zumaia) - Salaberria (Alde Zaharra), eskuz banaka 4 terdian. Jubenilen 1. maila. Eta Etxabe (Zumaia) - Igor Txurruka (Lagunak), eskuz banaka 4 terdian, nagusiak.\nLas obras de rehabilitación del camino entre San Telmo y Algorri comenzarán el lunes «El puente de hierro de Zumaia es el único de su estilo que queda en el Estado»


Animaziozko emakumezko pertsonaiak kutsu handiz margotutakoak | Sormenak linean\nNahikoa aldiz daude bertan, ilustratzaile batek Disney pertsonaia hartzen du eta eraldatu bere estilo propioa emateko edo egungo aro batera eramateko, Pocahontas New York erdialdean nolakoa izango litzatekeen azkar ikus dezagun. Zure burua ezagutzera emateko eta formula berrien bila dabilen publikoaren arreta erakartzeko modu dibertigarri eta dibertigarri bat edo zuzenean bertara eramaten duen erle bat eztirako erlea balitz bezala.\nIsabelle Staub artista estatubatuarra da, pertsonaien diseinuan espezializatua eta oraingoan bere trebetasunak erabili ditu marrazki bizidunetako eta pop kulturako pertsonaiak bere sorkuntza paregabe bihurtzeko. Eta harrituta geratzeko originalak hobetzeko gai ere izan da Supergirls itxura ona dela eta edo Disneyko Pocahontas bezalako pertsonaia batzuk.\nOraingo marrazkiarekin egiten du eta izaera eta epeltasuna duten emakumezko pertsonaiak. Egia esan, emandako adibideetako bakoitzak kolore lauko pertsonaia horiek fantasiazko ilustrazioko edo, kasu batzuetan, urbanoagoak direnak bihurtzeko duen ukitu handia erakusten dute.\nAriel geroztik Sirenatxoa bezala, geratzen dena oso marrazki ederrean edo Mulanbertan, Disney animazioko beste film bateko protagonistaren begi ederrak erakusteko gai da.\nZure ideia ere ekar diezagukezu Jesicca Rabbit Who Killed Roger Rabbit filmetik, Aurora Sleeping Beauty edo Pennywise bezalako beldurrezko pertsonaia bikain bihurtu da emakumezko.\nHartzen gaituen proiektu atsegina femeninoaren boterearen aurretik mundu honen gidaritza hartzen ari den une hauetan. Staub-ek oso ondo irudikatzen du zuk jarraitzea zure webgunean en bere instagram. buruzko hitzordua galtzen duzu ante ekimen horiek erlazionatuta Disneyrekin.\nArtikuluaren bide osoa: Sormena linean » General » inspirazio » Disney emakumezkoen pertsonaiak eta animazioak originalak baino hobeak izateko margotu zituzten\nErreginen mezuak: Pescanovaren azken spot-a


Ikusle/ikaslearen arreta mantentzeko clown teknikak. :: ikasi :: Udako Euskal Unibertsitatea\nIkusle/ikaslearen arreta mantentzeko clown teknikak.\nAmaiera-data: 2015(e)ko uztailaren 1a\nAskotan Ikusle/ikasleen aurrean gaudela, arreta galtzen dutela ohartzen gara. Batzuetan beranduegi konturatzen gara, baina beste batzuetan arreta berriro ere lortzeko garaiz gaude. Baina nola ohartu? noiz aldatu? nola? Jolasaren bidez orain eta hemen egongo gara, kontziente, adi baina jolasaren gozamena galdu gabe. Norberaren ezagutzarako baliagarriak diren teknikak erabiliz, ikusleekin komunikatzen saiatuko gara. Ikastaro honetan erabiliko ditugun teknikak, clown teknikak izango dira, izan ere, Clownak ikuslearen beharra du existitzeko, izaki komunikatzailea baita. Guztia kontatzen du, bere zirrara txikienetatik handienetara. Pailazoa ikuslearen arreta mantentzeko maisutasuna dauka. Badaki zer sentitzen duen uneoro eta azaldu egiten digu. Pailazoa oso baikorra da eta edozein egoerari aurre egiteko gai denez, inprobisazioaren maisua dela ere esan dezakegu. Clowna librea da, momentuan bizi den izaki librea. Clown batentzako bizitza, bere bizitza, komunikazioa da.\nIkasleek Clown-aren kodeak ikastea.\nIkusle/ikaslearekiko begiradaren kontzientzia izatea.\nArreta bereganatzeko teknikak lortzea.\nJolasaren gozamena galdu gabe, hemen eta orain egotea.\nBegirada, komunikatzeko ezin bestekoa den tresna landuko dugu.\nTaldekideen arteko entzumena funtsezkoa izan da ere arreta handia jarriko diogu.\nGorputza adierazteko erabiliko dugunez, gorputz adierazpena eta ahotsa landuko dugu.\nIkasle bakoitzak bere izaera eta jarrerak hobeto identifikatzeko, bakoitzak bere bizipenen behaketa egingo du.\nTaldearen arteko entzumena, ezagutza eta harremanak jolas desberdinen bidez landuko dugu. Clown-aren ikuspegi orokorrena murgiltzeko ere jolas desberdinak egingo ditugu. Clown-aren begiratzeko modua erlazionatzeko modua eta teknikak ere jolasen bidez egingo ditugu. Arreta mantentzeko jolasak egingo ditugu, kontzientzia garatzeko. Inprobisazioen bitartez ikasitako guztia praktikak jarriaz.Ondoren feedback bat egingo genuke egoerak aztertzeko.\nIkusle/Ikasleen aurrean lan egiten duen edonori. Bere buruaz barre egiteko gogoa duenari. Mundua berriro ere ume baten ikuspegiarekin ikusi nahi duenari. Jolasteko gogo handiarekin dagoen edonori.\nArropa erosoa eta jolasteko gogoa, ezinbestekoak izango dira.\nikastaroa, Eibar, haurrak, umeak, parte hartzea, dinamikak


2020-2021ko ikasturtean ekintzailetzaren kultura sustatzeko laguntzak Erdi Mailako eta Goi Mailako Lanbide Heziketako prestakuntza-zikloren bateko 2. mailan dauden ikasleen artean. - Hezkuntza saila\nIkastetxe pribatu itunduei zuzendutako laguntzak deitzea, 2020-2021eko ikasturtean ekintzailetzaren kultura sustatzeko ikastetxe horietako Erdi Mailako eta Goi Mailako Lanbide Heziketako prestakuntza-zikloren bateko 2. mailan dauden ikasleen artean.\nIkastetxe bakoitzeko esleitu ahal izango den zenbatekoa 10.000 €-koa izango da, gehienez ere. Horretarako, ikastetxeak aurkeztutako proiektua eta jarduera bakoitzerako xehatutako aurrekontua hartuko dira kontuan.\nGehienez ere, emandako laguntzaren zenbatekoaren % 40 eman ahal izango da deialdia arautzen duen Aginduko 4. artikuluko 4. eta 5. puntuetan jasotako jardueretarako. Beraz, emandako laguntzaren % 60, gutxienez, ikasleek enpresa-arloko simulazio-proiektuak egitera bideratu beharko da.\nPrestakuntza-jarduerek finantziazio hau jaso ahal izango dute: emandako prestakuntza-ordu bakoitzeko, gehienez ere, 100 €.\nEmandako laguntzak bi zatitan ordainduko dira:\nLehena, emandako laguntza osoaren % 40, laguntza onartu ondoren ordainduko da, deialdi honetako Aginduan, 18.1 artikuluan, xedatutakoaren arabera.\nGainerakoa (% 60), berriz, justifikazioa deialdi honetako Aginduan, 19. artikuluan, adierazitako epean eta baldintzetan aurkeztu ondoren.\nIkastetxe onuradunak berariaz egin ahalko dio uko baimenari, eskabide-inprimakian horixe adierazita. Kasu horretan, dagokion ziurtagiria aurkeztu beharko du, uztailaren 21eko 887/2006 Errege Dekretuaren 22. artikuluan ezarritako baldintzen arabera. Errege Dekretu horren bidez, Dirulaguntzei buruzko azaroaren 17ko 38/2003 Lege Orokorraren erregelamendua onartu zen.\nModu automatikoan eta behar beste aldiz egiaztatuko du organo kudeatzaileak zerga-betebeharrak eta Gizarte Segurantzarekiko obligazioak egunean dauden, horretarako ikastetxe eskatzaileen baimenik behar izan gabe, betiere azaroaren 11ko 1/1997 Legegintzako Dekretuaren arabera (1/1997 Legegintzako Dekretua, Euskal Autonomia Erkidegoko Ogasun Nagusiaren Antolarauei buruzko Legearen Testu Bategina onartzen duena).\nAginduan araututako laguntzak bateraezinak dira xede bera duten erakunde publikoen edo pribatuen dirulaguntzekin edo laguntzekin.\nEz egotea diru-laguntzei buruzko 2013ko azaroaren 17ko Lege Orokorraren 13. artikuluaren 2. eta 3. zenbakietan azaldutako egoeraren batean.\nDeialdiaren araudia AGINDUA, 2020ko uztailaren 28koa, Hezkuntzako sailburuarena, zeinaren bidez deialdia egiten baita 2020-2021 ikasturteko lanbide-heziketako ikasleen artean kultura ekintzailea sustatzeko laguntzak emateko\nII Eranskina. Ekintzailetzaren Kultura Sustatzeko Proiektua\nIII Eranskina. Enpresa-Arloko Simulazio-Proiektuaren Fitxa\nIV Eranskina. Prestakuntza-Jardueraren Fitxa\nProzedura ebazteko eta ebazpena pertsona interesdunei jakinarazteko gehieneko epea sei hilekoa izango da, deialdiaren agindua argitaratu eta hurrengo egunetik aurrera.\n2021eko urtarrilaren 8a baino lehen.\nV. Eranskina: Memoria ekonomikoa (zip , 1.15 MB)\nVI. Eranskina: Amaierako ebaluazio-memoria (zip , 1.15 MB)\nGastuen zerrenda sailkatua, eta bertan alderdi hauek zehaztuta: hartzekodunaren eta dokumentuaren identifikazioa, zenbatekoa, zer datatan eman den, eta, hala badagokio, ordainketa-data. Hartu-agirien, fakturen eta, legez onartuta egonda, emandako dirulaguntzari egotz dakiokeen beste edozein gastu-frogagiriren kopiak, gastuen zerrenda sailkatuaren barne badago.


mendeko dokumentuetan «Osxagauia» eta «Oxssagauia» grafiak daude jasota. XIV. mendean sortu ziren Zaraitzuko hiru lursail edo mugapeak, eta gure herria hirugarrena izan zen. Demografian eta ekonomian herri garrantzitsua izan da; horren adierazgarri dugu herriak Batzorde Nagusian izan zuen ordezkari kopurua. Batzordeak administratu zituen ibarreko politika eta ekonomia. 1699an jurisdikzio-autonomia eskuratu zuen, gainerako lursailek bezala, baina behin betiko administrazio-banaketa 1864an egin zen. Hala ere, Zaraitzuko Batzorde Nagusiak iraun egin zuen.\nXVIII. mendearen amaieran herriak bere historiako hondamendi handienetariko bat bizi izan zuen. 1794an frantziarrek penintsula osoa okupatu eta Otsagabian 182 etxe eta 52 borda suntsitu zituzten. Alabaina, XIX. mendearen erdialdean herria guztiz berreraikia zegoen.\nErdi Aroko agiriei esker, herriko ekonomia nolakoa zen jakin ahal izan dugu. Jendea artzaintza eta nekazaritzari loturik bizi zen. Gainera, klima zela-eta, transhumantzia egiten zen Nafarroako Erriberara. Garai hartan basoa ia ez zen ustiatzen, soilik eraikuntza eta egurrerako. Gaur egun jarduera ekonomiko askotarikoak daude, eta aurreko hiruekin batera, turismoa, eraikuntza eta administrazioa ere aipatu behar dira.\nArmarrian gorria du, eta sable-otso bat, urre koloreko azazkalekin. Otsoak zilarrezko bildots bat du ahoan, eta urre koloreko adarrak hondo gorriaren gainean ageri dira. Armarri hau Zaraitzu ibarrarena eta ibarreko herri guztiena ere bada. Otsagabian eta Zaraitzuko beste herrietan, hainbat etxeren aurrealdean ageri da armarri hau,Felipe II.ak Zaraitzuko kapareei emana.


2021eko urriaren 31\nAntzerki obra baterako egindako soinu banda? Edo disko bat antzezlan bihurtuta? Harrigarria egiten zait nola uztartu dituen bi hizkuntzak horren ongi. Antzerkia entzuten ari zara, eta musika ikusten, istorio bera kontatzen, bide ezberdinetatik.\nAmu(r) kantua, adibidez, antzezlaneko gidoitik osatutako collagea da. Saltoka, obran aurrera eta atzera eramaten zaituena, teaser baten moduan edo laburpen gisa. Kasu honetan, Carlos Taroncherren klarinete baxuaren dotoreziarekin. Esaldi modernoak eskaintzen ditu jazzera jo gabe. Diskoaren kolore tonalitatea zabalduz doa kantuz kantu.\nErritmoaren arduradun Karlos Arancegui dugu. O kantu erritmikoena dantzagarri izateaz gain, beti bezala bere lekuan mantentzen da. Badaki, bai, gutxirekin kantuari asko ematen.\nLarbururen konposizioa eta kantaera ez da esperimentalismoa, baina kategorietan ezin dezakegu sartu. Bertso forma berreskuratzen du Arrailak-en, poesia konkretu artzetarra Igualak Igual-en (kasu honetan Harkaitz Cano lagun).\nIon Celestino gogora ekarriz –zenbatgarrenez lerro hauetan?–, euskal kantuaren inguruan honela zioen: “Anarik nola kantatzen duen: Anari biluzten baduzu, izan liteke beste garai bateko abeslaria...”. Antzekoa pentsatu dut Larburuz. Pop abangoardistan badabil ere, tradiziotik asko du, modu minorretatik. Bedaxagarrek –adibidez– soiltasun eta indarrarekin hartzen du eszena. Zein apaingarri gutxi eta zenbat dotorezia.\nMaitasunari buruzkoa da beraz diskoa eta obra. Baina maitasuna zer da? 'Maitasuna da' kantuan ematen digu erantzun bat, akaso konbentzituko ez gaituena, akaso. Hala dio letrak: “...mmmmmmm...”.\nLekuari eman diote garrantzia. Nondik eta nora maitatzen den. Fuchs anaiek ondo dakite lekua izaten eta “lekutik” egiten, letrak dioen moduan. Diskoan leku asko asmatzen dira. Galdera gehiago erantzunak baino, agian: “Nondik balitz?” edo “Hautetsia izan al naiz?”.\nIzan ere, maitasunaren gogoeta ezin da laborategian gauzatu. Denok daramagu erantzuna barnean, maitatzeko gure modu egoista, biktimista, pelikuleroa, prestamista, gaupaseroa, peloteroa, inbidiatsua edo interesatua agertzen delako gutxien espero dugunean. Eta Larburuk, Jean Paul Sartre parafraseatuz, argi uzten digu erantzun semantikorik ez dela, izan ere: “Maitasuna ekintzetan gauzatzen duk. Ez emozio eta sentimenduetan... Horiek beren kabuz bizi dituk, joan-etorrian dabiltza”.\nPD: Itoizen As noites da radio lisboa kantuagatik soilik, merezi du diskoa eskuratzeak.\n2021-11-21 | Iker Barandiaran\nArrasaten jardunaldi oso bereziak antolatu dituzte azarorako. Herrian jaio berri den Ez Donk Amaitu izeneko ekimenak, punkaren iragana, oraina eta etorkizuna balioan jarri nahi duenak, Arrasateko 80ko hamarkada nolakoa zen erakusteko, gogoratzeko eta ikasteko hainbat ekintza... [+]


Bosniarrek 95eko sarraskia oroituko dute gaur • ZUZEU\nBosniarrek 95eko sarraskia oroituko dute gaur\nPotoçariko omenaldia, Srebrenican, 2007an. CC-by:Almir Dzanovic.\nHamalaugarren urtez oroituko dute Bosniarrek, gaur, Srebrenicako masakrea. Bosnia-Herzegovinako gerratearen bukaera aldera gertatu zen hilketa masibo hau eta, 14 urte joan badira ere, oraindik ez dituzte identifikatu odol hotzean akatutako bosniar guztien gorpuak. Horregatik, gaurko egunean, urtero, ehortzi egiten dituzte urtean zehar identifikatu ahal izan dituzten senideak. Potoçari hilerrian ospatuko dute bosniar musulmanek oroipen ekitaldi hau.\nJugoslavia ohia desegin zenean serbiarrek herrialde batetan batu gura izan zuten bere herria. Garai berean -1992. urtean- bosniarrek Bosnia-Herzegovinaren independentzia lortu zuten erreferendum bidez. Honek arazo larria ekarri zuen, serbobosniarrek ez baitzuten independentzia onartu. Bosnia-Herzegovinak armada sortu zuen –ARBiH– eta Serbiak, erantzun gisa VRS ejertzitoa sortu zuen. Serbiarrek independentzia lortu berria zuen herrialdearen parte handi bat okupatu zuten eta, ondorioz, Kroazia bosniarren alde agertu zen. Gauzak honela, 1995ean NBEak azken hauen alde egin zuen ere eta, urte bukaerarako, gerratea bukatu egin zen. Hiru urteko guda honen azken Uztailean, gerra amaitu baino 5 hilabete lehenago, izan zen Srebrenicako masakrea. VRSak NBEak babestutako zonalde horretan sartu eta 8.000 gizonezko tirokatu zituzten –haur, heldu eta zahar-.\nErrudun batzuk epaitegietan\nAskotan galdetzen diogu geure buruari zergatik den hain zaila odolzale batzuk kondenatzea. 30 bat lagun izan dira auzipetuak dagoeneko, baina, bakarra baino ez dute erruduntzat jo oraino: Radislav Krstic. Militar honek ez zuen keinu txikiena ere egin epaileak zera irakurri zuenean: “Epaitegi honek erruduntzat jotzen zaitu 30.000 bosniar musulman deportatzearren eta, 1995eko Uztailaren 11tik 17ra bitartean hilketa masibo antolatuetan parte hartzeagatik”.\nAuziperatu ezagunetarikoa Slobodan Miloševic, Serbiako eta Jugoslaviako presidente ohia izan zen; tamalez, heriotza heldu zitzaion genozidioaren errudun izan zen ala ez argitu baino lehen. Radovan Karadžic La Hayaren kontrolpean dago eta Ratko Mladic militarra, oraindik, ez dute harrapatu.\nAhalik eta modu soilenean ospatzen dituzte urteroko Uztailak 11ko ehorzketak, desagertutakoen senideek. 2003an, Potoçariko Memorial Centre-an identifikatutako lehen 603 biktimak lurperatu zituzten; 2005ean, hamargarren urteurrenean 610 lagun ehortzi zituzten eta, Serbiako presidentea den Boris Tadic ere bertaratu eta “hunkitu” egin zela esan zuen. Theodor Meron, Nazioarteko Auzitegi Penaleko zuzendariak Karadži? eta Mladi?-i laguntza ematen ar idirenak gaitzetsiz ituen: “horiek ere badira errudun”.\nGaitza da identifikazioak egitea, hildakoak, askotan, zatitu eta zulo desberdinetara bota zituztelako. Hala ere, erabiltzen dituzten teknika berriei esker 2006an 505 izen-abizenekin lurperatu zituzten, hurrengo urtean 465, iaz 308 eta gaur, 534 lagunei emango diete azken agurra.\nBosnia-Herzegovina, Potoçari, Serbia, Slobodan Milosevic, Srebrenica\nOskar De Marcos 20 urteko mediapunta fitxatu du Athletic-ek\n"Hau ez da Port Aventura" dio Julen Madinak, 5 adarkadaz ia hil zen "dibinoak"


Txikipedia:Mayra Andrade - Wikipedia, entziklopedia askea.\n1985eko otsailaren 13a\nMayra Andrade abeslari caboverdetarra da, gaur egun Lisboan bizi dena. Bertan grabatzen du eta 5 hizkuntzetan hitzegin eta abesten du.\nHauek dira hizkuntzak: · Gaztelera, Inglesa, Portuguesez eta Frantsesez\nLisboaN grabatzen du. Kuban jaio zen 1985-ean. Cabo Verdeko morna musika tradizionala eta jazz musika jotzen du. Hizkuntza ugari hitzegiten dituen aren abesti gehienak Cabo Verdeko kriollo hizkuntzan grabatu ditu. 17 urte zituela Parisera joan zen bizitzera eta han egon da 2015 urtean Lisboara aldatu zen arte. 2013an Lovely Difficult diskoa atera zuen,Estatu Batuetako, Israelgo, Frantziako eta Erresuma Batuko artisten kolaborazioak izan zituen eta abestiak portugesez, Cabo Verdeko kreoleraz, frantsesez eta ingelesez grabatu zituen 2019ko otsailean Manga diskoa atera zuen bere ibilbideko bostgarrena.\n2011.urtean, Trio Mocotóren discoan "Berimbau" abestian kolaboratu zuen. Jasotako dirua HIESAri aurre egiteko erabili zen. 2015ean Nazio Batuen enbaxadore izendatu zuten. "Aske eta Berdin" kanpainan hartu du parte Cabo Verdeko LGBT komunitatearen eskubideak bultzatzeko asmoz.\nDisketxeak, RCA Records eta Columbia Records ditu.\n· Studio 105 (2010)\n·Lovely Difficult (2013)\n· Manga (2019)\nOrriaren azken aldaketa: 22 ekaina 2021, 12:13.


Amodiozko Gutunen Lehiaketa 2016: Bigarren saria - Debagoiena - Goiena.eus\nAmodiozko Gutunen Lehiaketa 2016: Bigarren saria\nEneko Azkarate 2016-02-12 10:00\nAinara Elizondorentzat da bigarren sariaren erdia (Oiartzun, 1979). Mari Domingik Olentzerori idatzitako gutuna da; maitasun ukitua badu ere,mari Domingik berak egiten duen lana aldarrikatzea du helburu nagusi.\nLehendik ere izaten dut nahiko lan ukuiluan azpiak ateratzen, ardiak gobernatzen, zientoka ditugun oiloen arrautzak biltzen, eta horrekin aski ez balitz, urtero Butanoren lanak ere nik egin behar izaten ditut garai honetan. Ilea moztu, hortzak garbitu, eulien aurkako botika eman…Dotorezia osoz jaisten zara menditik bera ondoan duzula, Euskal Herriko heroia bazina bezala, ikatzez eta opariz beterik, baina ba al dakizu zuk ondo asto batek zenbat lan ematen duen? Nik bai eta ez gutxi. Izugarri maite zaitut eta euskal mitologiako pertsonaia maitagarriena zara, baina emaztea zeharo baztertua duzu, horixe da egia. Butanoz gain, ordea, zeuk ere ematen didazu nahiko lan eta jakizu ez nagoela batere konforme. Abarkak lohiz beteta sartzen zara sukalderaino, zerorrek ez baituzu zorurik garbitu beharrik izaten, eta lotaratzen zarenean propina ederra uzten didazu urtero abenduaren 24an. Gainera, etxeetan opariak uzten joaten zaren heinean, ez diozu muzinik egiten haurrek utzitako turroi, bonboi, ardo goxo, pattar etabarrak dastatzeari eta hurrengo egunean bikarbonatoa prest eduki behar izaten dut zure bihotzerrea arintzeko, baina akabo. Aspertu naiz neskame lanak egiteaz, fama zuretzat baita, baina lana niretzat. Esan beharrik ez dizut, gainera, medikuak azken errebisioan kolesterola altu samar zenuela gogorarazi zizula eta Butanoren pauso motela jarraitu beharrean, bizikletan ibiltzea gomendatu zizula eta gazta zaharraz ahaztea. Serio hartu beharko zenuke kontua, tripa hori ez baita normala, eta gutxien uste duzunean sustoren bat emango didazu, edo okerrago oraindik: ohean geratuko zara ezinean eta ea gero nork mugitzen dituen soinean dituzun 120 kilo horiek!


Parte hartuko zeunke aurtengo Iparralde-Hegoaldea ikastaroan?\n2020.09.05 | Komunikazinoa\nEleizbarrutiko Teologia eta Pastoraltza Institutuak, Lankidetzarako Bilboko Eleizbarrutiko Caritasen Egitarauak eta Misinoetarako Eleizbarrutiko Ordezkaritzak Iparralde-Hegoaldea ikastaroaren ekitaldi barria antolatu dabe (aurton, pandemia dala-eta, ez da beste herrialde batean egin ohi dan lan-kanpamenturik eskainiko).\nIkuspuntu historiko, soziologiko, ekonomiko, politiko kulturaletik, eta Iparralde-Hegoaldea hartu-emonak Ebanjeliotik, teologiatik eta Eleizaren doktrina sozialetik aztertu eta kristau ikuspuntua sustatzeko helburuarekin garatuko da jarduera hau. Iparralde-Hegoaldea ekimen solidariorako bide, ekimen eta ereduak ezagutzeko eta baloratzeko balio izango dau, GKEren batean sartzea aztertzeko eta bereizteko aukera emoteaz gainera.\nHogeta bat urtetik gorako pertsonentzat da, hain zuzen be, euren burua hezteko eta Iparralde-Hegoaldea alkartasunerako erakunderen batean konpromisoa hartzeko prest dagozan pertsonentzat eta arlo honetan konpromisoren bat daben, baina sakontze teoriko eta kristaua behar daben pertsonentzat. Aurton, pandemia dala-eta, ez dira Caritasek eta Eleizbarrutietako Misinoek Hegoaldeko herrialdeetan antolatzen dabezan lan-kanpamentuak egingo.\nHonetan datza ikastaroen jardunbidea: hilean bost orduko batzarra zapatuz talde txikian (10-12 lagun), laguntzailearekin, partaidetza funtsezko dan saioetan. Saio bakotxaren aurretik, lan pertsonala egin beharko da lagungarriak irakurri eta landuz eta asteburuko topaketaren bat be izango da.\nGehiago jakiteko, Eleizbarrutiko Teologia eta Pastoraltza Institutura jo (94 479 56 52, Maite Valdivieso), edo Eleizbarrutiko MIsinoetarako Ordezkaritzara (94 401 36 99, Mertxe Agirre), edo Eleizbarrutiko Caritasera (aruiz@caritasbi.org) edo Pastoral Barruti bakotxeko gazte arloko arduradunarengana.


Txabi Arnal: “Didaktikakeriak umorea lapurtu digu” | Gasteiz Kultura\nSORTZAILEAK Txabi Arnal: “Didaktikakeriak umorea lapurtu digu”\nTxabi Arnal: “Didaktikakeriak umorea lapurtu digu”\nGasteizen bizi den idazle eta irakasleak ‘Muelles' album ilustratua argitaratu berri du, kaleratutako 30 lan baino gehiagoko zerrendara gehitzen dena\nMortadelo eta Filemon, Matilda, Batman eta bere ama berak, Txabi Arnal (Ermua, 1967) goizero Ratita Presumidaren abentura eta zorigaitzekin esnatzen zuena, dira literaturarekiko duen pasioaren errudunak. “Idaztea beti gustatu zait eta irakasle izateak eragina izan zuen haur literaturarekin animatzeko” dio.\nTxabi aspaldidanik bizi da Arabako hiriburuan, eta Haur eta Gazte Literaturako eskolak ematen ditu EHUn. Bere liburuak ‘White Ravens’ sarietan eta Venezuelako Liburu Bankuan aukeratuak izan dira, eta 2012an Vittoria Samarelli saria eskuratu zuen.\nBere abenturek Atlantikoa zeharkatu dute aurten Txileko ikastetxeetara iristeko. Bertan ‘Roni’ ipuina sartu dute Irakurketa Plan Nazionalaren barruan. “Sekulako albistea izan da. 10.000 haurrek baino gehiagok gozatu ahal izango dute nire istorioetako batekin “, dio Txabik.\nArnalentzat liburu on baten osagai nagusia umorea da, “baina galdu egin dugu”, dio, “didaktikakeriak umorea lapurtu digu, eta umorerik ez daukan gizarte bat gizarte gaixoa da. Haur literaturan, zoritxarrez, batzuetan hori gertatzen da”.\nOinez hasi… eta hegan bukatu!\nGasteiz-Guayaquil Alejandra Bueno artista multimediaren eskutik


Euskaldun-berri izango naiz beti. (Esango nuke euskaldun-berri-zahar bat naizela horain.) Deitura hortaz ez naiz ni lotsatzen, arro-arro aitortzen bait dut nere berritasun hori. Bañan... ai! mintzadun berri batek ez du bein ere hitzegingo, ez eta ere idatziko, «seaskatik amaren bularrean hizkuntza edoski duten» jatorrek bezela.\nHitz hauekin ez diet euskera ikasten ari diranei kemena kendu nai. Dalako berritasun horrek baditu alderdi onak ere. Gu ez gera «analfabeto»ak, jator geienak bezela; guk euskalki eta euskal dialekto guziak, edo geienak ikasi egin ditugu. Bertsolari saioetan, esaterako, ez gera in albis gelditzen, gurea ez dan probintzi bateko bertsolaria ari danean. Edozein euskal idazlariren liburua irakurtzeko prest gande, naiz napar, gipuzkoar edo bizkaitarrarena izan. Honelako alderdiak ez dira makalak edo «auntzaren gaberdiko estula» jatorkiago esateko.\nLagun batzuek galdetzen didate noizpenka ea zer egin dezaken euskera ondo ikasteko eta jabetzeko. Nere erantzuna hauxe izan da beti: gramatikaren bidez ikasten ari zeran bitarte, hitzegin (nolanai eta beldurrik gabe!) bertan dituzun euskaldunekin (emazte, senar, andre edo senargai, guraso, seme-alaba, neskame... ahal dezunekin). Eta asi lehenbailehen irakurtzen eta idazten.\nHorixe bera egin nuen nik Zipitria'tar Elbire andereñokin ikasten asi nintzala. Denbora hartako gure lenengo irakurgaiak Egutegi orrialde atzeko izkirimiriak izaten ziran. Gero Xabiertxo liburua, eta gero Garoa, Kresala, Biotz-begietan, Euskaldunak eta euskeraz billatzen genituen idazti guziak. Ez da esan beharrik zenbait urtetan ez nuela iriki erdal liburu bat ere. Denbora hartan egindako lan ederrena, nere ustez, Verboa edo Aditza jabetzea izan zan.\nEuskal aditza da gure pitxi ederrena, baña baita ere euskera ikasteko eta euskeraren batasuna lortzeko oztopo aundiena. Batasun lanak hortik asi behar lirake.\nIdazten ere bereala asi nintzan. Nere lenengo idaztiak, jakiña, ez ziran oso egokiak moldiztegietara bialtzeko, bañan ala ere, nere asmo onenaz ausarturik, eta batez ere Bidasoaldean euskera plazara berriz atera zedin (illunpe luze baten ondoren) Irungo El Bidasoa astekarian nere lenengo lanak azaltzen asi ziran (erdel-itzulpen batez lagundua, beharrezkoa bait zan aldi hartan).\nGutxi balio du idazti sorta honek, bañan Erdi-aroko titilitero harek bezela nik. Harek eliz-barruti bakardadean zekizkien jolasa guztiak agertzen zituen, Ama Birjiñaren omenez. Nik liburu hontan nere ahal eskaxak azaltzen ditut Euskeraren alde.\nIbar ixillean izena jarri diot liburuari. Ez da nolanahi jarria. Ibar ixillean, Oiartzungo ibarran alegia, mamitu bait da nere euskera. Aipatutako euskel ikastaro hartan sarri honera nentorren, Ayalde izeneko landetxera, alboko baserritarrekin (magnetofon batez lagundua), kaleko lagunekin, zelaietako artzaiekin, ahal nuen euskaldun guziekin itz egiteko. Batzuetan ezer ulertu gabe gelditzen nintzan, bañan ardura (arpegia ere bai) izaten nuen beti, herriarengan maixuak billatzeko.\nLiburu hontako ipui eta atal geienak Oyartzun herria dute gai. Pertsonajeak hemengoak dira, gertaerak eta elkarrizketak hemen gertatuak eta adituak izan dira. Eta hemen\nidatziak ere bai, nere studio gelan, ibarraren ixilpe honen babesean.\nOyartzun maite dut txikitandik. Bere lurraide eta ikuspen bikaiña barru-barruan daukat sarturik. Antze eta Literaturan naizen pittiñ hau Oyartzunari zor diot.\nLerro hauek bukatzeko ortografiaz zedozer esan behar dut. (Ortografiaz ezer esaten ez duen idaztia ez da benetako euskel idaztia.)\nLiburu honen ortografia desberdiña ikustean ajolakabe xamarra naizela esango du irakurleak. Egia esan, bere denborako ortografia da. Asi nintzanean, tildea erabiltzen zan hitzak banatzeko edo aldezteko. Gero lerro motx bat. Gero deus ez. Nik aldizkarietan azaldu ziran bezela utzi ditut artikulu hauek; bestela lan gaitza ortografia banatzeko.\n«Ortega-ren iritzi bat» artikulua ortografia bereizi batez (edo, obeto esateko, atzeratu batez) idatzi nuen. Ez da ortografia makala, nere ustez. Erreza, «normala», aureskoletan erakusten dutenatik ez oso aldendua, latin hizkuntzetatik bertan dagoena, amona xaharrak irakurtzen zuten meza liburu zaharrena.\nBañan garai hontako aizeak beste aldera garamazki. Gaurko ortografian B eta K nagusi. Eta H-ren auzia gañean degu. Alperrikako eztabaida honek, H-arenak, nazkatua nauka.\nEuskel Idazkaritzaren oarrak artu nituen ezkeroztik H onhartu nuen, eta H sartzen dut nere idazti geienetan. Bañan, egia aitortu behar dut apalki, gaizki sartzen dut letra hori horaindik legeak ez ditut ondo ikasi. Eta geiago ere esango dizuet: egoki-egoki H erabiltzen duen idazlerik ez dut horaindik ezagutzen. Huskeri horrengatik, gañera, euskaltzaleen artean gerra zibil ero bat sortzeko arriskuan gaude.\nIrakurleari hauxe eskatzen diot bakarrik: barka ditzala, arren, nere oker guztiak eta, batez ere, emen azaltzen diran iritziak, bereak eta nereak desberdiñak badira.


KONSTELAZIO EZAGUNENAK – 5 orrialdea – Espaziogune\nGeminis, “Bikiak” bezala ere ezaguna, oso konstelazio ospetsua da, eta esanahi astrologiko handia du. Bere ipar-mendebaldea Esne Bideak zeharkatzen du, eta erraz ikus daiteke neguan, beste izar kumulu handi batzuk zeruan agertzen direnean. Geminis lerro ekliptikoan dagoenez, eguzkiak, Ilargiak eta planetek euren orbitak jarraitzen dituzte konstelazioan zehar.\nGeminis bi pertsona langabetu bezala ezagutzen da bata bestearen ondoan. Bere buruek, Castor eta Pollux ospetsuak sinbolizatzen dituzte. Pollux, bikien izarrik distiratsuena Lurretik 34 argi-urtera dago. Bere argia laranja kolorekoa da eta neguko hexagono ospetsuaren zati da. Castor izar sistema anizkoitz bat da, hiru izar nagusitan eta beste hiru bigarren izarretan datzana.\nJatorrian, bikien izen greziarrak, Kastor eta Polydeukes ziren, eta, ondoren, Kastor eta Pollux bihurtu ziren Erromatar Inperioan. Kastor, Espartako Tyndareus erregearen semea zen, eta, Pollux, Zeusen semea, eta, beraz, bat hilkorra eta bestea hilezkorra zen. Bikiak, Argonauten abentura heroikoaren protagonistak izan ziren, La Odisea eta La Iliadaren ondoren, hirugarren abentura handitzat hartzen dena. Kondairak dioenez, lagunekin izandako borroka batean, Kastor hil egin zuten. Atsekabeturik, Polydeucesek Zeusi, bere aitari, bere anaiordearen hilkortasuna konpartitu ote zezakeen galdetu zion. Ordutik, elkarrekin igaroko zituzten egunak Hadesen, behe munduan. Hala ere, bere anaiarteko maitasunaren omenaldi bezala, biak, zeruan irudikatuak izan ziren konstelazio honekin.\nBalantza (Libra) zodiakoaren zazpigarren konstelazioa da (Balantza ikurra). Nazioarteko Astronomia Batasunaren arabera, konstelazioaren izena, latinez, Libra da. 88 konstelazio modernoetako bat da.\nKonstelazio ez oso argitsua da, lehen magnitudeko izarrik ez duena, mendebaldean Birjina eta ekialdean Scorpiusen artean dagoena. Izarrik distiratsuenen izenek dioten bezala, Scorpiusen atzaparren zati bat zen. Mitologia klasikoan, Astreako balantza zela uste zen, Justiziaren jainkosa birjina. Jainkosa bera, ondoko konstelazio batek irudikatzen zuen: Birjina.\nMitologia: Konstelazioa, jatorrian eskorpioiaren matxarden zati izan zena (Scorpio), Zodiakoko berriena da, eta izaki bizi bat irudikatzen ez duen bakarra. Azken garaietan, greziar mitologian, balantza batzuen antza lausoa zuela uste zen konstelazio hau, Astreako balantzen irudikapena kontsideratua izan zen (Virgorekin identifikatua), justiziaren jainkosa.\nTotal Visit : 2994\nTotal Hits : 7418


Chema Trujillo Euskaldunan izango da abuztuaren 21etik 23ra - Deia\n"Trujillo Mini Fest"\nChema Trujillo Euskaldunan izango da abuztuaren 21etik 23ra\ndeia.eus 08.08.2020 | 18:52\nBILBO. Abuztuaren 21etik 23ra, Bilboko Euskalduna Jauregiak Chema Trujilloren "Trujillo mini fest" ekitaldia hartuko du. Hiru egun eta hiru istorio. Obra Euskaldunaren 0C aretoan egingo da eta ikus-entzuleek eten barik egingo dute barre, antzezlearen hiru sorkuntza-lan ezagunenetako batzuen bitartez:\nOstirala, abuztuak 21, 20:00etan, "No me hables de Felipe V": Camilo Vergara, Camilín€ bai, emakumea, Purita Cuneorena, galtzerdietan puntuak hartzen zituenarena –guruztokia 12, 2.ean–. Ez dakizue nori buruz ari naizen?... Ez dakigu nola egin zuen, baina hor duzue, NASAren erdi-erdian, bulegoz bulego. Mantentze-lanetako espainiarra da; kafeak zerbitzatzen ditu€ Baina nork nahi du kafeak zerbitzatzen soilik aritu, nahiz eta kafe horiek zerbitzatzea lanpostu itzela den, soldata ere itzela duen, eta iparramerikar gizen eta garrantzitsuekin parez pare aritu bazaitezke? Ez. Camilínek plan bat dauka, ideia bat, amets bat, koplak abesteko eztarria eta ilargira joateko eskafandra bat, zilar kolorekoa. Eta gainean, dardarka, espainiar tradizioko antena paraboliko bat, edozein unetan, ustekabeko "Houston, Houston€ arazo bat daukagu!" esateko gertu, bere apain-orrazia. Gorria€ Zoragarria!... Noiz bururatuko ote zitzaion amari goienean grapatzeko eskatzea, zilar paperean€ Kopla. NASA. Herri bateko mutil bat. Semearekin txundituta dagoen ama bat, ospea lortzeko irrikaz€ Istorio zoroa da hau, oso-osorik. Zoroa, besterik gabe€\nLarunbata, abuztuak 22, 20:00etan, "Quijote kill": Mundu honetara iritsi eta Alonso Quijano izenaren zama baduzu gainean, erraz asmatuko duzu literatura unibertsaleko zer pertsonaiak ezaugarrituko zaituen bizitza guztian. Gure protagonista, Alonso Quijano Mata, konturatu gabe zegoen zer garrantzitsua izan zitekeen Itxura Hitseko Zaldunaren izen berbera izatea, eskolako txantxetatik harago€ harik eta lanetik bota zuten arte, bere etxetik kaleratu zuten arte, eta errezetako euro bat kobratu zioten arte€ Orduan bai, orduan konturatu zen guztiaz. Orduan konturatu zen, bere izena tarteko, aitaren familia eta lehen abizena tarteko, Kixote jauna bera dela Alonso. Aldiz, bigarrenik, amaren aldetik, ahots gozo batek honela xuxurlatzen dio€ MATA!\nIgandea, abuztuak 23, 19:00etan, "Aurorita, Aurorita, hija": Joan gaitezen hasierara. Atzera oso atzera egiten duen flashback batez, gure bigarren eszenara –lehena sorpresa baita–. Gizaki talde bat agertzen da, obran esaten duten moduan, duela ehun bider ehun urtekoa. Jainkosa gurtzen dute, koba batean bilduta€ Meza-emailea ezkutuan dago oraindik. Harekin bizi den gizonak baimena du edabeak prestatzeko, erritu txikiak gidatzeko€ baina emakumeek agintzen dute. Emakumeak dira apaizak, magoak, xamanak, buruzagiak€ Gizonezkoak, soilik, ehizarako indarra, defendatzeko indarra€ eta sexurako indarra dira, nola ez. Baina ondo pasatzeko baino ez, ez baitakite, emakume bat haurdun gelditzen denean, gizonezkoek horretan zerikusia izan duten ere. Ez, oraindik apur bat falta da horrekin konturatu daitezen€ Bada, gaur gauean deskubrituko dute hori.\nSarrerak salgai dagoeneko Euskaldunaren webgunean eta Kutxabankeko zerbitzu anitzeko kutxazainetan. 16,5 euro (kudeaketa gastuak barne). #KreoEnTiKultura kanpainaren barruan dagoen ikuskizuna (5 euroko beherapena sarrera bakoitzeko esteka honetan)\nChema Trujillo (Plasencia, Cáceres, 1973) antzezlea da, eta 22 urte zituela debutatu zuen Meridako Antzerki Klasikoko Jaialdian. Ordutik hainbat antzezlanetan hartu du parte: 'Julio César' eta Shakespeareren 'El sueño de una noche de verano' (Arriaga Antzokia, 2016); Zorrillaren 'Don Juan Tenorio' (Pabellón 6, 2015); Calderónen 'La Dama Duende'; Frederick Knotten 'Crimen Perfecto'; Cocteauren 'La máquina infernal'€\nTelebistako entretenimenduko saioetan, serietan eta filmetan ere hartu du parte. Antzezle gisa egin duen lanarekin batera, antzerkiko zenbait lan idatzi ditu, 'No me hables de Felipe V' edo Euskaldunan aurkeztuko duen 'Quijote Kill', eta baita 'En blanco', Extremadurako egile baten testu onenaren 2012ko Fatex saria, ere.\nAzkuna Zentroak lankidetza-hitzarmena sinatu du Elias Querejeta Zine Eskolarekin.\nBarakaldok Arrontegi auzoko Urkullu parkea ixtea erabaki du.


Konfiguratu enpresa North Carolina-n (AEB)\nEtxea Enpresa eratzea Jurisdikzioak Konfiguratu enpresa North Carolina-n (AEB)\nNorth Carolina Company AEBetan\nIpar Carolina, AEBetako offshore konpainiaren erregistroa.\nNorth Carolina C-Corp edo S-Corp Formation edo LLC\nIpar Carolina Hego-ekialdeko eskualdeko estatua da, 50 Estatu Batuetako 28. handiena eta 9. populatuena. Ipar Carolina eta Florida arteko erdialdeko kostalde atlantikoan dago eta iparraldetik Virginiarekin mugatzen da, ekialdean Ozeano Atlantikoa, hegoaldean Hego Carolina eta Georgia eta mendebaldean Tennessee.\nIpar Carolinako ekonomia elikagaien prozesamendurako, bankuetarako, farmaziarako, teknologiako eta ibilgailuen piezak bezalako industrietara bideratuta dago. Charlotte metropoli eremua Ipar Carolinako metropoli eremurik jendetsuena da, Estatu Batuetako 23. jendetsuena eta Ipar Carolina hiriaren ondoren nazioko banku zentro handiena.\nIpar Carolinako biztanleria gutxi gorabehera 10,5 milioi biztanle izatera iritsi zen 2019ko uztailaren 1etik aurrera. Estatu honek gaur egun% 1,13ko hazkunde tasa oso osasuntsua du, nazioko 14. postuan dagoena. Ipar Carolinak AEBetako landa estatuko bigarren biztanleria handiena du, estatuko biztanleen% 34 landa eremuetan bizi baita.\nAzalera osoa 53.819 kilometro koadrokoa da (139.390 kilometro koadro) eta batez beste 196 pertsona daude kilometro karratu bakoitzeko. Horrek Ipar Carolina AEBetako biztanlerik dentsitate handieneko 15. estatua bihurtzen du.\nIpar Carolinako estatuko hizkuntza ofiziala da ingelesa.\nIpar Carolinako gobernua hiru adarretan banatuta dago: betearazlea, legegilea eta judiziala.\nLegegintzako adarra: Estatuaren legegintzako besoa Ipar Carolinako Batzar Nagusia da. Gobernu federalak eta ia beste estatu guztiek bezala, Ipar Carolinak ganbera legegintzaldia du, bi ganberaz osatua: Senatua eta Ordezkarien Ganbera.\nBotere Exekutiboa: Administrazioarekiko Auzien Bulegoa, Estatuko Kontroladorearen Bulegoa eta Estatuko Hauteskunde Batzordea estatuko hiru erakunde exekutibo independenteak dira. Lanbide zehatzak arautzen dituzten 50 lizentzia-batzorde baino gehiago ere badaude.\nAdar judiziala: Ipar Carolinako Konstituzioak Justizia Auzitegi Nagusia ezartzen du sistema judizial bateratua eratzeko jurisdikzio, funtzionamendu eta administrazio helburuetarako.\nIpar Carolinak AEBetako BPGaren 11. ekonomia handiena izan zuen 2018an, ia 566.000 mila milioi dolarrekoak, 2017tik% 2,9 handituz - AEBetako BPGren hazkundearekin eta NC 2017ko tasa baino handiagoa (% 2,2).\nEstatuaren BPGrako bi ekarpenik handienak Finantzak, aseguruak, higiezinak, alokairua eta leasing sektorea eta Fabrikazio sektorea dira.\nIpar Karolinako (AEB) offshore konpainiaren onurak\nZerga tasa lehiakorra\nNorth Carolina LLC eta North Carolina Corporation (C-Corp & S-Corp) eraketa\nIpar Carolinako sozietateen gaineko zergaren tasa gaur egun% 2,5 da. Zerga Fundazioaren arabera, herrialdeko sozietateen gaineko zergaren tasa baxuena da.\nProposatutako izenak bakarra eta Ipar Carolinan eskuragarri izan behar du.\nIpar Carolinak ez ditu adin eta egoitza baldintzak kudeatzaile / kideentzat.\nIpar Carolinak ez du adin eta egoitza baldintzarik zuzendari / akziodunentzat.\nIpar Carolinako LLCk Urteko Txostena aurkeztu behar dute. Epemuga urte bakoitzeko apirilaren 15a da sorkuntza urtearen ondoren.\nIpar Carolinako erregistratutako agentea negozio batek prozesuaren zerbitzua, legezko korrespondentzia eta negozio-posta garrantzitsua onartzeko izendatzen duen pertsona edo entitatea da.\nZure LLCk Ipar Carolinako erregistratutako agentea izendatu behar du legezko gaietan dokumentuak jasotzeko, auziaren inguruko oharra barne. Gure agente erregistratuen zerbitzu fidagarriak baldintza hau betetzen du.\nIpar Carolinako korporazioek Urteko Txostena aurkeztu behar dute. Epemuga entitatearen ekitaldi fiskala amaitu eta hurrengo laugarren hileko 15. egunerako da.\nErregistratutako agentearen betebeharra negozio-entitateari bere azken helbide ezagunean helaraztea da. Erregistratutako agenteari ematen zaion oharra, prozesua edo eskaera helaraztea. North Carolina eta prest dagoen prozesuaren zerbitzua eta posta ofiziala onartzeko korporazioa.\nZure korporazioak Ipar Carolinako erregistratutako agente bat izendatu behar du legezko gaietan dokumentuak jasotzeko, auziaren inguruko oharra barne. Gure agente erregistratuen zerbitzu fidagarriak baldintza hau betetzen du.\nIpar Carolinan enpresa bat sartzeko 4 urrats sinple ematen dira:\nBeharrezko dokumentuen kopia leunak jasoko dituzu, besteak beste, eratze ziurtagiria, negozioen erregistroa, memoranduma eta estatutuak, etab. Ondoren, Ipar Carolinako enpresa berria negozioa egiteko prest dago. Enpresako kitean agiriak ekar ditzakezu korporazioko banku kontua irekitzeko edo Bankuari laguntzeko zerbitzuen esperientzia luzea lagun diezazukegu.\nIpar Carolinan, AEBetan sartzearen kostua\nKonfiguratu enpresa North Carolina-n (AEB) ezaugarri nagusiekin\nSozietateen Errentaren gaineko Zerga Bai - 2,5 -% 5\nSozietateen Errentaren gaineko Zerga Bai -% 2,5 -% 5\nIpar Carolinako Erregistratutako Agentearen Zerbitzuaren urte oso bat (12 hilabete oso)\nIpar Carolinako enpresa bat sartzeko, bezeroak 450 $ dolar ordaindu beharko dizkio Gobernuari, barne\nIpar Carolinako enpresa bat eratzeko, bezeroak Gobernuko kuota ordaindu behar du, 450 USD , barne\nDeskargatu inprimakiak - Konfiguratu enpresa North Carolina-n (AEB)\nIpar Carolina (C-Corp edo S-Corp) Tarifa txartela\nPDFa | 497.77 kB | Eguneratutako ordua: 31 Dec, 2020, 11:22 (UTC+08:00)\nIpar Carolinako oinarrizko ezaugarriak eta prezio estandarra (C-Corp edo S-Corp)\nNorth Carolina LLC Tarifa txartela\nPDFa | 493.51 kB | Eguneratutako ordua: 31 Dec, 2020, 11:19 (UTC+08:00)\nNorth Carolina LLCrako oinarrizko ezaugarriak eta prezio estandarra


Abenduaren 2an Gipuzkoa Solidarioa, SOS Arrazakeriaren gala - Kursaal Donostia - San Sebastián Kursaal Donostia – San Sebastián\nGipuzkoa Solidarioa, Gipuzkoako SOS Arrazakeriaren gala da. 2010 urtetik eta zortzigarren urtez jarraian Gipuzkoan bizi diren etorkinei errekonozimendu ekitaldia da. Gipuzkoa bertan bizi diren guztiek osatzen dutelako eta harrera lurralde izatea balioetsi nahi duten pertsona asko daudela erakusten duen ekitaldia. Horrez gain, bertan biltzen dira Bizilagiunaken bazkarietan parte hartzen duten familia eta lagunak. Ekitaldi irekia eta donakekoa. Guztiok zaudete gonbidatuak ospakizunera.


Marrazki sarituak eta sarituak izan gabe aukeraketan onenen artean izan direnak, Kiroldegian jarriko dira ikusgai otsailaren 1etik 28ra bitartean. - Elgoibarko Udala\nArratsaldeko 19:00etan banatu dira gaur, Elgoibarko Udaletxean, Nazioarteko Juan Muguerza Krosaren harira, Udalak eta Mintxeta Atletismo Taldeak herriko 6 eta 12 urte bitarteko haurrei zuzendutako marrazki lehiaketako sariak. Guztira 337 umek hartu dute parte aurtengo edizioan eta epaimahaikideen esanetan, urtero bezala, maila oneko marrazkiak aurkeztu dira eta lan potoloa egin behar izan dute aukeraketa egiteko.\nSariei dagokionez, herriko kirol dendetarako erosketa baleak izan dira. Guztira 60 euroko 6 bale banatu dira irabazleen artean, bi bale kategoria bakoitzeko. Hauexek izan dira edizio honetako irabazleak:\nLehen kategorian (LH1-2): Sare Meabebazterretxea Sanz (2019ko Kros Mugertza) eta Kenai Ibañez Fernandez (La, la, la krosa aurrera).\nBigarren kategorian (LH3-4): Duna Santos Otegi (Denok desberdinak izan arren, denok krosera!) eta Elaia Etxaniz Irureta (Korrikalariak aurkezten).\nHirugarren kategorian (LH5-6): Juan Gabilondo Iranzo (Juan Mugertza 76) eta Aiana Ibañez Fernandez (Batzuetan irabazten duzu, beste batzuetan ikasi).\nMintxeta Atletismo Taldeak eta Elgoibarko Udalak zorionak eta eskerrak eman nahi dizkie saridunei eta lehiaketako parte hartzaile guztiei.\nGogoratu beharra dago Krosa dela, eta aurreko edizioaren arrakasta ikusita, Elgoibarko Gaztelekuak 2001 eta 2006 urteen artean jaiotako nerabeei zuzendutako Instagram lehiaketa antolatu duela bigarren aldiz. Parte hartzeko honako pausuak jarraitu beharko dira: